               AN COIMISIÚN EORPACH
            An Bhruiséil,14.12.2020
            COM(2020) 802 final
            2020/0354(NLE)
            Togra le haghaidh
            CINNEADH ÓN gCOMHAIRLE
            maidir leis an seasamh atá le glacadh thar ceann an Aontais Eorpaigh i gcruinnithe na bPáirtithe sa Chomhaontú ar Bhearta Stát an Chalafoirt chun Iascaireacht Neamhdhleathach, Neamhthuairiscithe agus Neamhrialáilte a Chosc, a Dhíspreagadh agus a Dhíothú

               MEABHRÁN MÍNIÚCHÁIN

               1.Ábhar an togra

               Baineann an togra seo leis an gcinneadh lena mbunaítear an seasamh atá le glacadh thar ceann an Aontais ag cruinnithe na bPáirtithe sa Chomhaontú ar Bhearta Stát an Chalafoirt chun Iascaireacht Neamhdhleathach, Neamhthuairiscithe agus Neamhrialáilte a Chosc, a Dhíspreagadh agus a Dhíothú.

               2.Comhthéacs an togra

               2.1.An Comhaontú ar Bhearta Stát an Chalafoirt chun Iascaireacht Neamhdhleathach, Neamhthuairiscithe agus Neamhrialáilte a Chosc, a Dhíspreagadh agus a Dhíothú

               Is é an Comhaontú ar Bhearta Stát an Chalafoirt chun Iascaireacht Neamhdhleathach, Neamhthuairiscithe agus Neamhrialáilte a Chosc, a Dhíspreagadh agus a Dhíothú (‘an Comhaontú’) an chéad chomhaontú idirnáisiúnta ceangailteach lena ndírítear go sonrach ar an iascaireacht Neamhdhleathach, Neamhthuairiscithe agus Neamhrialáilte (NNN).

               Is é is príomhchuspóir don Chomhaontú an iascaireacht NNN a chosc, a dhíspreagadh agus a dhíothú trí chosc a chur ar shoithí atá i mbun iascaireacht NNN calafoirt a úsáid agus a ngabhálacha a thabhairt isteach sna margaí. Ar an gcaoi sin, laghdaítear leis an gComhaontú an dreasacht atá ann do na soithí sin leanúint de bheith ag feidhmiú, agus san am céanna cuirtear bac leis an gComhaontú le táirgí iascaigh a dhíorthaítear ón iascaireacht NNN margaí náisiúnta agus idirnáisiúnta a bhaint amach. Sa deireadh, cuireann cur chun feidhme éifeachtach an Chomhaontaithe le caomhnú fadtéarmach agus le húsáid inbhuanaithe beo‑acmhainní muirí agus éiceachóras muirí. Tá feidhm ag forálacha an Chomhaontaithe maidir le soithí iascaireachta atá ag iarraidh dul isteach i gcalafort de chuid Stáit nach é a Stát brataí é.

               Rinneadh an Comhaontú a chaibidliú faoi chuimsiú na hEagraíochta Bia agus Talmhaíochta, a bhfuil an tAontas Eorpach ina bhall di. Rinne Comhdháil FAO é a fhormheas ag a séú Seisiún is tríocha an 22 Samhain 2009, trí Rún Uimh. 12/2009, faoi Airteagal XIV, mír 1 de Bhunreacht FAO. Tháinig sé i bhfeidhm an 5 Meitheamh 2016 agus tá 67 bPáirtí ann anois
                  1
               .

               Bhí an tAontas Eorpach ar cheann de na chéad pháirtithe a bhí ina pháirtí sa Chomhaontú
                  2
               , in 2011.

               2.2.Cruinniú na bPáirtithe

               Is é cruinniú na bPáirtithe an comhlacht cinnteoireachta faoin gComhaontú a thiocfaidh le chéile gach dara bliain nó níos minice má chinneann sé amhlaidh
                  3
               .

               Foráiltear freisin in Airteagal 24 mír 2 den Chomhaontú go ndéanfaidh FAO, ceithre bliana tar éis theacht i bhfeidhm an Chomhaontaithe, cruinniú de na Páirtithe a thionól chun athbhreithniú agus measúnú a dhéanamh ar éifeachtacht an Chomhaontaithe sin maidir lena chuspóir a bhaint amach
                  4
               . Déanfaidh na Páirtithe cinneadh ansin maidir le cruinnithe eile den sórt sin de réir mar is gá.

               Féadfar cruinnithe speisialta de na Páirtithe a thionól freisin cibé tráthanna eile a mheasfaidh na Páirtithe is gá, nó arna iarraidh sin i scríbhinn d'aon Pháirtí
                  5
               .

               2.3.Cinntí ó chruinniú na bPáirtithe

               Tá an t‑údarás ag cruinniú na bPáirtithe bearta a ghlacadh chun iascaireacht neamhdhleathach, neamhthuairiscithe agus neamhrialáilte a chosc, a dhíspreagadh agus a dhíothú agus tá na bearta sin ina gceangal ar na páirtithe conarthacha.

               I bprionsabal, is de chomhthoil a ghlacann Páirtithe cinntí maidir le substaint ach, i gcás ina gcinnfidh an Cathaoirleach go bhfuil na hiarrachtaí uile chun teacht ar chomhthoil ídithe, is le tromlach simplí de na vótaí a chaitear a dhéanfar an cinneadh
                  6
               .

               Féadfar leasuithe ar na Rialacha Nós Imeachta le haghaidh Chruinnithe na bPáirtithe a ghlacadh de chomhthoil agus, mura féidir teacht ar chomhthoil, glacfar an cinneadh le tromlach dhá thrian de na vótaí a chaitear, ar choinníoll gur mó an tromlach sin ná leath de na Páirtithe
                  7
               . Tá cearta rannpháirtíochta agus vótála ag an Aontas.

               3.An seasamh atá le glacadh thar ceann an Aontais

               Maidir leis an seasamh atá le glacadh thar ceann an Aontas i gcruinniú na bPáirtithe, moltar an seasamh a bhunú de réir cur chuige dhá leibhéal. Leagfar amach le Cinneadh ón gComhairle bunphrionsabail agus treoshuíomhanna sheasamh an Aontais ar bhonn ilbhliantúil, agus, dá éis sin, déantar an seasamh a choigeartú le haghaidh gach cruinnithe le páipéir leathoifigiúla ón gCoimisiún a phléifear i Meitheal na Comhairle.

               Leantar den chur chuige sin freisin faoi láthair in eagraíochtaí réigiúnacha bainistithe iascaigh (ERBInna) arb é an seasamh é atá le glacadh thar ceann an Aontais sna cruinnithe sin.

               Cuimsítear sa chinneadh seo prionsabail agus treoshuíomhanna an chomhbheartais iascaigh (CBI), mar a leagtar síos i Rialachán (AE) Uimh. 1380/2013 ó Pharlaimint na hEorpa agus ón gComhairle
                  8
               , agus tá sé bunaithe ar an gcóras Comhphobail chun iascaireacht neamhdhleathach, neamhthuairiscithe agus neamhrialáilte a chosc, a dhíspreagadh agus a dhíothú, a bunaíodh le Rialachán (CE) Uimh. 1005/2008. Cuirtear san áireamh ann forálacha Rialachán (CE) 1224/2009 ón gComhairle lena mbunaítear córas rialaithe de chuid an Chomhphobail chun comhlíonadh rialacha an Chomhbheartais Iascaigh a áirithiú
                  9
               , Rialachán (AE) 2017/2403 ó Pharlaimint na hEorpa agus ón gComhairle an 12 Nollaig 2017 maidir le bainistiú inbhuanaithe a dhéanamh ar chabhlaigh iascaireachta sheachtracha
                  10
               , Rialachán (AE) 2019/1241 ó Pharlaimint na hEorpa agus ón gComhairle an 20 Meitheamh 2019 maidir le hacmhainní iascaigh a chaomhnú agus éiceachórais mhuirí a chosaint trí bhearta teicniúla
                  11
                agus Rialachán Cur Chun Feidhme (AE) 404/2011 ón gCoimisiún lena leagtar síos rialacha mionsonraithe maidir le cur chun feidhme Rialachán (CE) Uimh. 1224/2009 ón gComhairle lena mbunaítear córas rialaithe Comhphobail chun comhlíonadh rialacha an Chomhbheartais Iascaigh a áirithiú
                  12
               .

               Cuirtear san áireamh leis an gcinneadh seo freisin gealltanais idirnáisiúnta an Aontais faoi Choinbhinsiún na Náisiún Aontaithe maidir le Dlí na Farraige an 10 Nollaig 1982 (UNCLOS), faoi Chomhaontú na Náisiún Aontaithe maidir le Caomhnú agus Bainistiú Stoc Éisc Traslimistéir agus Stoc Éisc Mór‑imirceach an 4 Lúnasa 1995 (Comhaontú na Náisiún Aontaithe maidir le Stoic Éisc), an Comhaontú chun Comhlíontacht Bád Iascaireachta ar an Mórmhuir i dtaca le Bearta Idirnáisiúnta Caomhantais agus Bainistíochta a chur chun cinn an 24 Samhain 1993 ó Eagraíocht Bhia agus Talmhaíochta na Náisiún Aontaithe (Comhaontú maidir le comhlíontacht FAO) mar aon le bearta iltaobhacha agus déthaobhacha eile.

               Léirítear leis an gcinneadh seo na cuspóirí a leagtar amach sa Teachtaireacht ón gCoimisiún maidir le gné sheachtrach CBI
                  13
                agus sna Conclúidí gaolmhara ón gComhairle, sna Conclúidí ón gComhairle maidir leis na hAigéin agus na Farraigí
                  14
               , sna Conclúidí ón gComhairle
                  15
                maidir leis an Teachtaireacht Chomhpháirteach ó Ardionadaí an Aontais do Ghnóthaí Eachtracha agus don Bheartas Slándála agus ón gCoimisiún maidir le ‘International ocean governance: an agenda for the future of oceans’
                  16
                [Rialachas idirnáisiúnta na n‑aigéan: clár oibre le haghaidh thodhchaí na n‑aigéan], lena n‑áirítear i ndáil le comhar le tríú tíortha chun an Comhaontú ar Bhearta Stáit an Chalafoirt a chur chun feidhme. Breithnítear ann freisin gnéithe den iascaireacht NNN i Straitéis Slándála Muirí an Aontais Eorpaigh
                  17
                agus sa Phlean Gníomhaíochta
                  18
                cur chun feidhme athbhreithnithe a ghabhann léi.

               Ar deireadh, bunaítear an Cinneadh seo ar an ráiteas sa Teachtaireacht ón gCoimisiún maidir leis an gComhaontú Glas
                  19
                go nglacfadh an Coimisiún cur chuige neamhfhulaingthe a ghlacadh i leith iascaireacht neamhdhleathach, neamhthuairiscithe agus neamhrialáilte, cuspóir a athdhearbhaíodh ina dhiaidh sin sa dá Theachtaireacht ón gCoimisiún maidir le ‘Straitéis Bhithéagsúlachta an Aontais le haghaidh 2030’
                  20
                agus maidir le ‘Straitéis ón bhFeirm go dtí an Forc le haghaidh Córas Bia atá Cothrom, Sláintiúil agus Neamhdhíobhálach don Chomhshaol’
                  21
               .

               4.Bunús dlí

               4.1.Bunús dlí nós imeachta

               4.1.1.Na prionsabail

               In Airteagal 218(9) den Chonradh ar Fheidhmiú an Aontais Eorpaigh (CFAE), déantar foráil maidir le cinntí lena leagtar síos ‘na seasaimh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, seachas gníomhartha lena bhforlíonfar nó lena leasófar creat institiúideach an chomhaontaithe’.

               Áirítear ar na ‘gníomhartha a bhfuil éifeachtaí dlíthiúla leo’ gníomhartha a bhfuil éifeachtaí dlíthiúla leo de bhua rialacha an dlí idirnáisiúnta lena rialaítear an comhlacht atá i gceist. Áirítear orthu freisin ionstraimí nach bhfuil éifeacht cheangailteach leo faoin dlí idirnáisiúnta, ach ‘a bhféadfadh tionchar cinntitheach a bheith acu ar ábhar na reachtaíochta a ghlacfaidh reachtas an Aontais Eorpaigh’
                  22
               .

               4.1.2.Cur i bhfeidhm maidir leis an gcás seo

               Is comhlacht é cruinniú na bPáirtithe arna bhunú le comhaontú, eadhon an Comhaontú ar Bhearta Stát an Chalafoirt chun Iascaireacht Neamhdhleathach, Neamhthuairiscithe agus Neamhrialáilte a Chosc, a Dhíspreagadh agus a Dhíothú.

               Na gníomhartha a iarrtar ar Chruinniú na bPáirtithe a ghlacadh is gníomhartha iad a bhfuil éifeachtaí dlíthiúla leo. Beidh na gníomhartha atá beartaithe ag cruinnithe na bPáirtithe ceangailteach faoin dlí idirnáisiúnta agus beidh siad in ann tionchar cinntitheach a imirt ar inneachar reachtaíocht an Aontais, eadhon:

               ·Rialachán (CE) Uimh. 1005/2008 ón gComhairle lena mbunaítear córas Comhphobail chun iascaireacht neamhdhleathach, neamhthuairiscithe agus neamhrialáilte (NNN) a chosc, a dhíspreagadh agus a dhíothú
                  23
               ;

               ·Rialachán (CE) Uimh. 1224/2009 ón gComhairle lena mbunaítear córas rialaithe de chuid an Chomhphobail chun comhlíonadh rialacha an Chomhbheartais Iascaigh a áirithiú
                  24
               ;

               ·Rialachán (AE) 2017/2403 ó Pharlaimint na hEorpa agus ón gComhairle an 12 Nollaig 2017 maidir le bainistiú inbhuanaithe a dhéanamh ar chabhlaigh iascaireachta sheachtracha
                  25
               ;

               ·Rialachán (AE) 2019/1241 ó Pharlaimint na hEorpa agus ón gComhairle an 20 Meitheamh 2019 maidir le hacmhainní iascaigh a chaomhnú agus éiceachórais mhuirí a chosaint trí bhearta teicniúla
                  26
               ;

               ·Rialachán Cur Chun Feidhme (AE) Uimh. 404/2011 ón gCoimisiún lena leagtar síos rialacha mionsonraithe maidir le cur chun feidhme Rialachán (CE) Uimh. 1224/2009 ón gComhairle lena mbunaítear córas rialaithe Comhphobail chun comhlíonadh rialacha an chomhbheartais iascaigh a áirithiú
                  27
               .

               Leis na gníomhartha atá beartaithe ní fhorlíontar ná ní leasaítear creat institiúideach an Chomhaontaithe.

               Dá bhrí sin, is é Airteagal 218(9) CFAE an bunús dlí nós imeachta don chinneadh atá beartaithe.

               4.2.Bunús dlí substainteach

               4.2.1.Na prionsabail

               An bunús dlí substainteach atá le cinneadh faoi Airteagal 218(9) CFAE, braitheann sé go príomha ar chuspóir agus ábhar an ghnímh atá beartaithe agus a bhfuiltear ag glacadh seasamh thar ceann an Aontais ina leith. Má tá dhá aidhm ag an ngníomh atá beartaithe nó má tá dhá chomhpháirt ann agus más féidir ceann de na haidhmeanna nó de na comhpháirteanna sin a shainaithint mar phríomhaidhm nó mar phríomh‑chomhpháirt agus an ceann eile mar aidhm nó comhpháirt theagmhasach, ní mór an cinneadh faoi Airteagal 218(9) CFAE a bhunú ar bhunús dlí substainteach aonair, is é sin an bunús dlí a éilítear de réir na príomhaidhme nó na príomh‑chomhpháirte.

               4.2.2.Cur i bhfeidhm maidir leis an gcás seo

               Is le hiascaigh a bhaineann príomhchuspóir agus inneachar na ngníomhartha atá beartaithe. Is é Rialachán (AE) Uimh. 1380/2013 an bunús dlí lena leagtar amach na prionsabail atá le léiriú leis an seasamh seo.

               Dá bhrí sin, is é Airteagal 43(2) CFAE an bunús dlí substainteach don chinneadh atá beartaithe.

               4.3.Conclúid

               Ba cheart Airteagal 43(2) CFAE, i gcomhar le hAirteagal 218(9) CFAE, a bheith ina mbunús dlí don chinneadh atá beartaithe.

               2020/0354 (NLE)

               Togra le haghaidh

               CINNEADH ÓN gCOMHAIRLE

               maidir leis an seasamh atá le glacadh thar ceann an Aontais Eorpaigh i gcruinnithe na bPáirtithe sa Chomhaontú ar Bhearta Stát an Chalafoirt chun Iascaireacht Neamhdhleathach, Neamhthuairiscithe agus Neamhrialáilte a Chosc, a Dhíspreagadh agus a Dhíothú

               TÁ COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 43(2), i gcomhar le hAirteagal 218(9) de,

               Ag féachaint don togra ón gCoimisiún Eorpach,

               De bharr an mhéid seo a leanas:

               (1)An Comhaontú ar Bhearta Stát an Chalafoirt chun Iascaireacht Neamhdhleathach, Neamhthuairiscithe agus Neamhrialáilte a Chosc, a Dhíspreagadh agus a Dhíothú (‘an Comhaontú’), a caibidlíodh faoi choimirce na hEagraíochta Bia agus Talmhaíochta (FAO), a bhfuil an tAontas ina Bhall di, rinne an tAontas é a fhormheas le Cinneadh (AE) 2011/443 ón gComhairle
                  28
               . Tháinig an Comhaontú i bhfeidhm an 5 Meitheamh 2016.

               (2)Is é cruinniú na bPáirtithe an comhlacht cinnteoireachta faoin gComhaontú agus tá an t‑údarás aige bearta a ghlacadh atá ina gceangal ar na Páirtithe chun iascaireacht neamhdhleathach, neamhthuairiscithe agus neamhrialáilte a chosc, a dhíspreagadh agus a dhíothú. Tiocfaidh sé le chéile gach dara bliain nó níos minice má chinneann sé amhlaidh.

               (3)Foráiltear freisin in Airteagal 24 mír 2 den Chomhaontú go ndéanfaidh FAO, ceithre bliana tar éis theacht i bhfeidhm an Chomhaontaithe, cruinniú de na Páirtithe a thionól chun athbhreithniú agus measúnú a dhéanamh ar éifeachtacht an Chomhaontaithe maidir lena chuspóir a bhaint amach. Déanfaidh na Páirtithe cinneadh ansin maidir le cruinnithe eile den sórt sin de réir mar is gá. Féadfar cruinnithe speisialta de na Páirtithe a thionól freisin cibé tráthanna eile a mheasfaidh na Páirtithe is gá, nó arna iarraidh sin i scríbhinn d'aon Pháirtí.

               (4)Is iomchuí an seasamh atá le glacadh thar ceann an Aontais i gcruinniú na bPáirtithe sa Chomhaontú a bhunú le haghaidh an chéad chruinnithe athbhreithnithe den Chomhaontú
                  29
                mar a leagtar amach in Airteagal 24(2) den Chomhaontú, agus le haghaidh na dtrí chruinniú dhébhliantúla ina dhiaidh sin de chuid na bPáirtithe agus le haghaidh aon chruinniú idirsheisiúnach gaolmhar i ndáil leis sin, amhail ó ghlacadh an tseasaimh reatha, toisc go mbeidh bearta faoin gComhaontú ina gceangal ar an Aontas agus beidh siad in ann tionchar cinntitheach a bheith acu ar inneachar dhlí an Aontais, eadhon Rialacháin (CE) Uimh. 1005/2008
                  30
                agus (CE) Uimh. 1224/2009
                  31
                ón gComhairle agus Rialachán (AE) 2017/2403
                  32
                ó Pharlaimint na hEorpa agus ón gComhairle agus Rialachán Cur Chun Feidhme (AE) 404/2011 ón gCoimisiún lena leagtar síos rialacha mionsonraithe maidir le cur chun feidhme Rialachán (CE) Uimh. 1224/2009 ón gComhairle lena mbunaítear córas rialaithe Comhphobail chun comhlíonadh rialacha an chomhbheartais iascaigh a áirithiú
                  33
               .

               (5)I bhfianaise an ghá atá ann forbairtí nua a chur san áireamh le seasamh an Aontais, bunaithe ar fhaisnéis ábhartha arna cur i láthair roimh chruinnithe na bPáirtithe nó lena linn, ba cheart nósanna imeachta a bhunú freisin, i gcomhréir le prionsabal an chomhair dhílis i measc institiúidí an Aontais a chumhdaítear in Airteagal 13(2) den Chonradh ar an Aontas Eorpach, le haghaidh sonrú sheasamh an Aontais ó bhliain go bliain le haghaidh an chéad chruinnithe athbhreithnithe den Chomhaontú a leagtar amach i mír 2 d'Airteagal 24, chomh maith le trí chruinniú dhébhliantúla na bPáirtithe ina dhiaidh sin agus aon seisiún gaolmhar.

               (6)Is é is príomhchuspóir don Chomhaontú iascaireacht neamhdhleathach, neamhthuairiscithe agus neamhrialáilte (NNN) a chosc, a dhíspreagadh agus a dhíothú trí chosc a chur ar shoithí atá i mbun iascaireacht NNN calafoirt a úsáid agus a ngabhálacha a thabhairt isteach sna margaí. Ar an gcaoi sin, laghdaítear leis an gComhaontú an dreasacht atá ann do na soithí sin leanúint de bheith ag feidhmiú, agus san am céanna cuirtear bac leis an gComhaontú le táirgí iascaigh a dhíorthaítear ón iascaireacht NNN margaí náisiúnta agus idirnáisiúnta a bhaint amach.

               (7)Tá an iascaireacht NNN ar cheann de na bagairtí is mó dá bhfuil ann i ndáil le saothrú inbhuanaithe beo‑acmhainní uisceacha agus cuireann sí bunsraith Chomhbheartas Iascaigh an Aontais i mbaol mar aon le hiarrachtaí idirnáisiúnta arb é is aidhm dóibh rialachas níos fearr ar na haigéin a chur chun cinn.

               (8)Tá cruinniú na bPáirtithe sa Chomhaontú freagrach as bearta a ghlacadh atá ceaptha chun cur chun feidhme an Chomhaontaithe a áirithiú, agus ar an gcaoi sin caomhnú fadtéarmach agus úsáid inbhuanaithe beo‑acmhainní muirí agus éiceachóras muirí a áirithiú. Ba cheart ról gníomhach, éifeachtach agus cuiditheach a bheith ag an Aontas sna cruinnithe sin chun cur chun feidhme an Chomhaontaithe a áirithiú agus chun comhar idirnáisiúnta maidir le hiascaireacht NNN a chothú.

               TAR ÉIS AN CINNEADH SEO A GHLACADH:

               Airteagal 1

               Leagtar amach in Iarscríbhinn I an seasamh atá le glacadh thar ceann an Aontais i gcruinnithe na bPáirtithe sa Chomhaontú ar Bhearta Stát an Chalafoirt chun Iascaireacht Neamhdhleathach, Neamhthuairiscithe agus Neamhrialáilte a Chosc, a Dhíspreagadh agus a Dhíothú.

               Bunaítear an seasamh sin le haghaidh an chéad chruinnithe athbhreithnithe den Chomhaontú mar a leagtar amach é ina Airteagal 24(2) agus le haghaidh na dtrí chruinniú dhébhliantúla de na Páirtithe ina dhiaidh sin agus le haghaidh aon chruinniú idirsheisiúnach gaolmhar.

               Airteagal 2

               Seolfar i gcomhréir le hIarscríbhinn II sonraíocht sheasamh an Aontais ó bhliain go bliain atá le glacadh i gcruinnithe na bPáirtithe sa Chomhaontú a luaitear sa dara mír d'Airteagal 1.

               Airteagal 3

               Déanfaidh an Chomhairle seasamh an Aontais a leagtar amach in Iarscríbhinn I a mheasúnú agus, i gcás inarb iomchuí, a athbhreithniú ar thogra a fháil ón gCoimisiún tar éis an tríú cruinniú débhliantúil dá dtagraítear sa dara mír d'Airteagal 1 ar a dhéanaí le haghaidh chruinniú na bPáirtithe sa Chomhaontú.

               Airteagal 4

               Dírítear an Cinneadh seo chuig an gCoimisiún.

               Arna dhéanamh sa Bhruiséil,

                     Thar ceann na Comhairle

                     An tUachtarán

                     (1)

                        Deireadh Fómhair 2020;
                  http://www.fao.org/port‑state‑measures/background/parties‑psma/en/

                     (2)

                        Cinneadh (AE) 2011/443 ón gComhairle an 20 Meitheamh 2011 maidir le formheas, thar ceann an Aontais Eorpaigh, an Chomhaontaithe maidir le Bearta Stát an Chalafoirt chun Iascaireacht Neamhdhleathach, Neamhthuairiscithe agus Neamhrialáilte a Chosc, a Dhíspreagadh agus a Dhíothú (IO L 191, 22.7.2011, lch. 1).

                     (3)

                        Riail 5.1 de na Rialacha Nós Imeachta le haghaidh Chruinnithe na bPáirtithe.

                     (4)

                        Ba cheart an cruinniú seo, a bheidh á óstáil ag an Aontas, a bheith ann in 2020 ach cuireadh siar é go dtí 2021 mar gheall ar COVID‑19.

                     (5)

                        Riail 5.2. de na Rialacha Nós Imeachta le haghaidh Chruinnithe na bPáirtithe.

                     (6)

                        Rialacha 7.2 agus 7.3 de na Rialacha Nós Imeachta le haghaidh Chruinnithe na bPáirtithe.
                        Riail XVII.3(a) Rialacha Ginearálta na hEagraíochta.

                     (7)

                        Riail 13 de na Rialacha Nós Imeachta le haghaidh Chruinnithe na bPáirtithe.

                     (8)

                        Rialachán (AE) Uimh. 1380/2013 ó Pharlaimint na hEorpa agus ón gComhairle maidir leis an gComhbheartas Iascaigh, lena leasaítear Rialachán (CE) Uimh. 1954/2003 ón gComhairle agus Rialachán (CE) Uimh. 1224/2009 ón gComhairle agus lena n‑aisghairtear Rialachán (CE) Uimh. 2371/2002 ón gComhairle, Rialachán (CE) Uimh. 639/2004 ón gComhairle agus Cinneadh 2004/585/CE ón gComhairle (IO L 354, 28.12.2013, lch. 22).

                     (9)

                        IO L 343, 22.12.2009, lch. 1.

                     (10)

                        IO L 347, 28.12.2017, lch. 81.

                     (11)

                        IO L 198, 25.7.2019, lch. 105.

                     (12)

                        IO L 112, 30.4.2011, lch. 1.

                     (13)

                        COM (2011) 424, 13.7.2011.

                     (14)

                        14249/19, 19.11.2019.

                     (15)

                        7348/1/17 REV 1, 24.3.2017.

                     (16)

                        JOIN (2016) 49 final, 10.11.2016.

                     (17)

                        Doic. 11205/14 ó Chomhairle an Aontais Eorpaigh, 24.6.2014

                     (18)

                        Doic. 10494/18 ó Chomhairle an Aontais Eorpaigh, 26.6.2018

                     (19)

                        COM (2019) 640 final, 11.12.2019.

                     (20)

                        COM (2020) 380 final, 20.5.2020.

                     (21)

                        COM (2020) 381 final, 20.5.2020.

                     (22)

                        Breithiúnas ó Chúirt Bhreithiúnais an Aontais Eorpaigh an 7 Deireadh Fómhair 2014, an Ghearmáin v an Chomhairle, C‑399/12, ECLI:EU:C:2014:2258, míreanna 61 go 64.

                     (23)

                        IO L 286, 29.10.2008, lch. 1.

                     (24)

                        IO L 343, 22.12.2009, lch. 1.

                     (25)

                        IO L 347, 28.12.2017, lch. 81.

                     (26)

                        IO L 198, 25.7.2019, lch. 105.

                     (27)

                        IO L 112, 30.4.2011, lch. 1.

                     (28)

                        Cinneadh (AE) 2011/443 ón gComhairle an 20 Meitheamh 2011 maidir le formheas, thar ceann an Aontais Eorpaigh, an Chomhaontaithe maidir le Bearta Stát an Chalafoirt chun Iascaireacht Neamhdhleathach, Neamhthuairiscithe agus Neamhrialáilte a Chosc, a Dhíspreagadh agus a Dhíothú (IO L 191, 22.7.2011, lch. 1).

                     (29)

                        Comhaontú atá beartaithe faoi láthair ón 31ú Bealtaine go dtí an 4ú Meitheamh 2021.

                     (30)

                        IO L 286, 29.10.2008, lch. 1.

                     (31)

                        IO L 343, 22.12.2009, lch. 1.

                     (32)

                        IO L 347, 28.12.2017, lch. 81.

                     (33)

                        IO L 112, 30.4.2011, lch. 1.

    ---documentbreak---

               AN COIMISIÚN EORPACH
            An Bhruiséil,14.12.2020
            COM(2020) 802 final
            IARSCRÍBHINNÍ
            a ghabhann leis an
            Togra le haghaidh CINNEADH ÓN gCOMHAIRLE
            maidir leis an seasamh atá le glacadh thar ceann an Aontais Eorpaigh i gcruinnithe na bPáirtithe sa Chomhaontú ar Bhearta Stát an Chalafoirt chun Iascaireacht Neamhdhleathach, Neamhthuairiscithe agus Neamhrialáilte a Chosc, a Dhíspreagadh agus a Dhíothú

               IARSCRÍBHINN I

               An seasamh atá le glacadh thar ceann an Aontais Eorpaigh i gcruinnithe na bPáirtithe sa Chomhaontú ar Bhearta Stát an Chalafoirt chun Iascaireacht Neamhdhleathach, Neamhthuairiscithe agus Neamhrialáilte a Chosc, a Dhíspreagadh agus a Dhíothú

               1.PRIONSABAIL

               Faoi chuimsiú an Chomhaontaithe ar Bhearta Stát an Chalafoirt chun Iascaireacht Neamhdhleathach, Neamhthuairiscithe agus Neamhrialáilte a Chosc, a Dhíspreagadh agus a Dhíothú, urramóidh an tAontas inter alia na prionsabail seo a leanas:

               (a)a áirithiú go bhfuil na bearta a ghlacfar faoin gComhaontú comhsheasmhach leis an gComhaontú é féin agus leis an dlí idirnáisiúnta, agus go háirithe le gealltanais idirnáisiúnta an Aontais faoi Choinbhinsiún na Náisiún Aontaithe maidir le Dlí na Farraige (UNCLOS)
                  1
               , le Comhaontú 1995 i ndáil le Caomhnú agus le Bainistiú Stoc Éisc Traslimistéir agus Stoc Éisc Mór‑imirceach (UNFSA)
                  2
               , le Comhaontú 1993 chun comhlíontacht bád iascaireachta ar an mórmhuir i dtaca le bearta idirnáisiúnta caomhantais agus bainistíochta a chur chun cinn
                  3
               ;

               (b)gníomhú i gcomhréir leis na cuspóirí agus leis na prionsabail atá á saothrú ag an Aontas laistigh den Chomhbheartas Iascaigh mar a leagtar síos i Rialachán (AE) 1380/2013 agus i gcomhréir le forálacha chóras an Aontais, arna bunú le Rialachán (CE) Uimh. 1005/2008, chun iascaireacht neamhdhleathach, neamhthuairiscithe agus neamhrialáilte a chosc, a dhíspreagadh agus a dhíothú;

               (c)gníomhú i gcomhréir leis na Conclúidí ón gComhairle an 19 Márta 2012 maidir leis an Teachtaireacht ón gCoimisiún i ndáil le gné sheachtrach an chomhbheartais iascaigh
                  4
               , agus beidh sé d’aidhm aige go gcomhlíonfaidh an ghné sheachtrach na prionsabail chéanna agus go gcuirfidh sé chun cinn na caighdeáin chéanna maidir le bainistiú agus rialú iascaigh agus a chuirtear i bhfeidhm in uiscí an Aontais; cothroime iomaíochta a chur chun cinn, inter alia chun tacú leis an trádáil thrédhearcach i dtáirgí iascaigh atá faoi réir caighdeáin a breathnaítear agus a rialaítear go docht; agus tionscnaimh a chur chun cinn a bhaineann leis an ról atá ag Stáit an chalafoirt agus ag Stáit bhrataí sa chomhrac i gcoinne iascaireacht neamhdhleathach, neamhrialáilte agus neamhthuairiscithe (NNN);

               (d)gníomhú i gcomhréir leis an méid seo a leanas: conclúidí ón gComhairle maidir le hAigéin agus Farraigí
                  5
               , conclúidí ón gComhairle
                  6
                maidir leis an Teachtaireacht Chomhpháirteach ó Ardionadaí an Aontais do Ghnóthaí Eachtracha agus don Beartas Slándála agus ón gCoimisiún Eorpach maidir le International ocean governance: an agenda for the future of oceans
                  7
                [Rialachas idirnáisiúnta na n‑aigéan: clár oibre le haghaidh thodhchaí na n‑aigéan], agus bearta a chur chun cinn chun tacú le cur chun feidhme éifeachtach an Chomhaontaithe ar Bhearta Stát an Chalafoirt, agus feabhas a chur ar an gcur chun feidhme sin, chun rannchuidiú le bainistíocht inbhuanaithe na n‑aigéan i ngach gné de;

               (e)cloí le cur chuige neamhfhulaingthe i leith iascaireacht NNN, ag cur san áireamh go háirithe go bhféadfadh na dálaí polaitiúla agus socheacnamaíocha a thagann chun cinn mar thoradh ar COVID‑19 timpeallacht chumasúcháin a chruthú do ghníomhaithe neamhscrupallacha chun iascaireacht NNN a dhéanamh nó chun an trádáil inti a éascú, rud a fhágann gur gá bearta diana a dhéanamh faoin gComhaontú seo;

               2.TREOSHUÍOMHANNA

               Déanfaidh an tAontas gach iarracht ar ghlacadh na ngníomhaíochtaí agus na dtreoshuíomhanna seo a leanas a fhorbairt agus tacú lena nglacadh, agus é d’aidhm aige rannpháirtíocht uilíoch sa Chomhaontú agus cur chun feidhme éifeachtach an Chomhaontaithe a áirithiú:

               (a)comhleanúnachas le beartais eile an Aontais a áirithiú, go háirithe i réimse an chaidrimh sheachtraigh, an chomhshaoil, na trádála, na fostaíochta, na forbartha, an taighde agus na nuálaíochta, agus féachaint le comhsheasmhacht agus sineirge a bheith ann leis na beartais atá á saothrú ag an Aontas i gcomhthéacs a chaidrimh dhéthaobhaigh iascaigh le tríú tíortha;

               (b)seasaimh atá comhsheasmhach le dea‑chleachtais na n‑eagraíochtaí réigiúnacha bainistithe iascaigh (ERBInna) agus na gcomhlachtaí réigiúnacha iascaigh (RFBanna) a chur chun cinn agus comhordú na n‑eagraíochtaí sin leis an gComhaontú a chur chun cinn chomh maith;

               (c)tacú le cláir forbartha acmhainneachta domhanda a ghlacadh chun cuidiú le Stáit atá i mbéal forbartha ullmhú don Chomhaontú a chur chun feidhme nó é a chur chun feidhme, agus san am céanna, i gcás inar gá, comhlántacht le cúnamh do thríú tíortha a áirithiú, ar cúnamh é a sholáthraíonn an tAontas sa chomhrac in aghaidh iascaireacht NNN;

               (d)bearta a chur chun cinn lena neartaítear an comhar idir an Comhaontú agus eagraíochtaí domhanda agus réigiúnacha eile, laistigh dá sainorduithe, i gcás inarb iomchuí, agus le Stáit nach Páirtithe sa Chomhaontú iad, i gcás inarb inmhianaithe agus inarb infheidhme;

               (e)tacú le bearta a chuireann chun cinn daingniú an Chomhaontaithe ag tíortha nach Páirtithe iad, lena n‑áirítear trí fheasacht a ardú agus trí acmhainní a fhothú ar fud an domhain chun a áirithiú go dtuigfidh Stáit buntáistí an Chomhaontaithe mar aon leis na ceanglais a bhaineann lena chur chun feidhme, dá dtiocfaidís chun bheith ina bPáirtí;

               (f)tacú le bearta lena bhforbraítear agus lena gcuirtear chun cinn úsáid uirlisí (teicneolaíochtaí, córais malartaithe faisnéise, cláir, etc.) chun tacú le cur chun feidhme an Chomhaontaithe agus chun a chur chun feidhme a éascú, agus chun a áirithiú go bhfuil siad comhoiriúnach leis na bearta sin a forbraíodh laistigh den Aontas chun aghaidh a thabhairt ar chuspóirí comhchosúla;

               (g)tacú le bearta atá dírithe ar thrédhearcacht, idirphlé agus comhar le geallsealbhóirí ábhartha a neartú, lena n‑áirítear iascairí, tionscal na hiascaireachta, eagraíochtaí na sochaí sibhialta, eolaithe agus lucht léinn, agus geallsealbhóirí nach iad, maidir le hábhair a bhaineann le cur chun feidhme an Chomhaontaithe, agus, i gcás inarb iomchuí, bearta arb é is aidhm dóibh feabhas a chur ar a rannpháirtíocht san obair a bhaineann le cur chun feidhme an Chomhaontaithe i gcomhréir leis an gcleachtas coiteann arna ghlacadh i gcomhaontuithe iltaobhacha eile.

               IARSCRÍBHINN II

               Sonraíocht sheasamh an Aontais ó bhliain go bliain i gcruinnithe na bPáirtithe sa Chomhaontú ar Bhearta Stát an Chalafoirt chun Iascaireacht Neamhdhleathach, Neamhthuairiscithe agus Neamhrialáilte a Chosc, a Dhíspreagadh agus a Dhíothú

               Roimh gach cruinniú de chuid na bPáirtithe sa Chomhaontú, nuair a iarrtar ar an gcomhlacht sin cinntí a ghlacadh a bhfuil éifeacht dhlíthiúil leo ar an Aontas, glacfar na céimeanna is gá ionas go mbeidh an fhaisnéis eolaíoch is déanaí agus aon fhaisnéis ábhartha eile, a cuireadh chuig an gCoimisiún, á gcur san áireamh sa seasamh atá le cur in iúl thar ceann an Aontais, i gcomhréir leis na prionsabail, na critéir agus na treoshuíomhanna a leagtar amach in Iarscríbhinn I.

               Chuige sin, agus bunaithe ar an bhfaisnéis sin, tarchuirfidh an Coimisiún chuig an gComhairle, in am trátha roimh gach cruinniú de chuid na bPáirtithe sa Chomhaontú, doiciméad i scríbhinn ina leagfar amach sonraí na sonraíochta atá beartaithe maidir le seasamh an Aontais atá le plé agus mionsonraí an tseasaimh atá le cur in iúl thar ceann an Aontais atá le formhuiniú.

               Más rud é, le linn cruinniú de chuid na bPáirtithe sa Chomhaontú, nach féidir teacht ar chomhaontú, lena n‑áirítear comhaontú ar an láthair, chun go gcuirfidh seasamh an Aontais gnéithe nua san áireamh, cuirfear an t‑ábhar faoi bhráid na Comhairle nó faoi bhráid a comhlachtaí ullmhúcháin.

                     (1)

                        IO L 179, 23.6.1998, lch. 3

                     (2)

                        IO L 189, 3.7.1998, lch. 16.

                     (3)

                        IO L 177, 16.7.1996, lch. 26.

                     (4)

                        7087/12 REV 1 ADD 1 COR 1.

                     (5)

                        14249/19 an 19.11.2019.

                     (6)

                        7348/1/17 REV 1 an 24.3.2017.

                     (7)

                        JOIN(2016) 49 final an 10.11.2016.


               AN COIMISIÚN EORPACH
            An Bhruiséil,15.12.2020
            COM(2020) 801 final
            2020/0355(NLE)
            Togra le haghaidh
            CINNEADH ÓN gCOMHAIRLE
            maidir le tíolacadh, thar ceann an Aontais Eorpaigh, togra le haghaidh cinneadh ó Chomhlacht Feidhmiúcháin maidir leis an modheolaíocht le haghaidh coigeartuithe chun athruithe ar an mballraíocht san Aontas Eorpach a léiriú, d'fhonn an 41ú seisiún de chuid an Chomhlachta Feidhmiúcháin faoin gCoinbhinsiún Aerthruailliú Trasteorann Fadraoin, agus maidir leis an seasamh atá le glacadh thar ceann an Aontais Eorpaigh sa seisiún seo

               MEABHRÁN MÍNIÚCHÁIN

               1.Ábhar an togra

               An togra seo le haghaidh Cinneadh ón gComhairle baineann sé le tíolacadh, thar ceann an Aontais Eorpaigh, togra le haghaidh cinneadh ó Chomhlacht Feidhmiúcháin maidir leis an modheolaíocht le haghaidh coigeartuithe ar tháblaí 2-6 d'iarscríbhinn II a ghabhann leis an bPrótacal chun Laghdú a dhéanamh ar an Aigéadú, ar an Eotrófú agus ar an Ózón ar Leibhéal na Talún (‘Prótacal Gothenburg’), arna leasú in 2012, faoin gCoinbhinsiún ar Aerthruailliú Trasteorann Fadraoin (an ‘Coinbhinsiún Aeir’), chun athruithe ar an mballraíocht san Aontas Eorpach a thabhairt san áireamh. Dhéanfaí an togra le haghaidh an chinnidh ó Chomhlacht Feidhmiúcháin a thíolacadh le haghaidh an 41ú seisiún de chuid Chomhlacht Feidhmiúcháin an Choinbhinsiúin Aeir.

               Leis an togra seo le haghaidh Cinneadh ón gComhairle cumhdaítear seasamh caibidlíochta an Aontais Eorpaigh maidir leis an gcinneadh ó Chomhlacht Feidhmiúcháin i leith tráchtanna ó pháirtithe eile maidir le tíolacadh an Aontais.

               2.Comhthéacs an mholta

               2.1.An Coinbhinsiún Aeir agus Prótacal Gothenburg (arna leasú in 2012)

               Is é an Coinbhinsiún Aeir, arna leasú in 1979, an comhaontú comhshaoil réigiúnach is forbartha lena dtugtar aghaidh ar cháilíocht agus ar thruailliú an aeir.

               Faoin gCoinbhinsiún Aeir, comhaontaíodh Prótacal bunaidh Gothenburg i mí na Samhna 1999. Rinneadh leasú ar Phrótacal Gothenburg in 2012. Tháinig an leagan leasaithe i bhfeidhm an 7 Deireadh Fómhair 2019. Is é an Prótacal leasaithe ba bhunús leis na gealltanais laghdaithe astaíochtaí ó 2020 go 2029 faoi Threoir (AE) 2016/2284 maidir le laghdú astaíochtaí náisiúnta truailleán aeir áirithe lenar aisghaireadh Treoir 2001/81/CE maidir le huasteorainneacha astaíochtaí náisiúnta.

               Is Páirtí é an tAontas Eorpach sa Choinbhinsiún Aeir
                  1
                agus i bPrótacal Gothenburg arna leasú in 2012
                  2
               . Tá na Ballstáit uile ina bPáirtithe sa Choinbhinsiún Aeir; Tá 21 Bhallstát ina bPáirtithe i bPrótacal bunaidh Gothenburg
                  3
                agus ghlac 17 mBallstát le leasú 2012 ar Phrótacal Gothenburg go dtí seo
                  4
               .

               2.2.Comhlacht Feidhmiúcháin an Choinbhinsiúin Aeir

               Is é an Comhlacht Feidhmiúcháin comhlacht rialaithe an Choinbhinsiúin Aeir agus tá sé comhdhéanta d'ionadaithe ó Pháirtithe a ghabhann leis an gCoinbhinsiún. De bhun Airteagal 10 den Choinbhinsiún Aeir, déanfaidh an Comhlacht Feidhmiúcháin athbhreithniú ar chur chun feidhme agus ar fhorbairt an Choinbhinsiúin Aeir agus a Phrótacal.

               Féachann an Comhlacht Feidhmiúcháin lena chuid cinntí a dhéanamh de chomhthoil
                  5
               .

               2.3.Gníomh beartaithe an  Chomhlachta Feidhmiúcháin

               Ba cheart don Aontas Eorpach agus dá Bhallstáit togra a thíolacadh le haghaidh cinneadh ó Chomhlacht Feidhmiúcháin lena mbunófar an mhodheolaíocht le haghaidh coigeartuithe ar tháblaí 2-6 d'Iarscríbhinn II a ghabhann le Prótacal Gothenburg, arna leasú in 2012, chun athruithe ar an mballraíocht san Aontas Eorpach a thabhairt san áireamh (‘an gníomh atá beartaithe’).

               Is é is cuspóir don ghníomh atá beartaithe a áirithiú gur ar bhonn na n‑uimhreacha cearta le haghaidh an Aontais Eorpaigh a dhéantar athbhreithnithe maidir le comhlíonadh faoin bPrótacal. Liostaítear i dTáblaí 2-6 d'Iarscríbhinn II leibhéil astaíochtaí náisiúnta na mBallstát 2005 (bunlíne) agus gealltanais laghdaithe astaíochtaí náisiúnta ó 2020 i leith in aghaidh an truailleáin (le haghaidh dé-ocsaíd sulfair, ocsaídí nítrigine, amóinia, comhdhúile so-ghalaithe orgánacha agus mínábhar cáithníneach). I ngach tábla tá sraith freisin lena léirítear an líon iomlán le haghaidh an Aontais Eorpaigh (líon iomlán bhunlínte Bhallstáit an Aontais Eorpaigh i gcileathonaí astaíochtaí in 2005; agus líon iomlán ghealltanais laghdaithe Bhallstáit an Aontais Eorpaigh arna sloinneadh mar athrú céatadáin iomlán i gcomparáid le líon iomlán bhunlínte Bhallstáit an Aontais Eorpaigh). I láthair na huaire, is é an líon iomlán i luach an Aontais Eorpaigh sna táblaí seo EU27(2013), rud a léiríonn an bhallraíocht san Aontas Eorpach tráth a leasaíodh an Prótacal in 2012. Is gá ceartú a dhéanamh ar Iarscríbhinn II dá bhrí sin.

               Leis na rialacha atá ann faoi láthair ní dhéantar foráil maidir leis an modheolaíocht le haghaidh an choigeartaithe theicniúil áirithe seo, mar a thug an Comhlacht Feidhmiúcháin i gcrích ag an 36ú seisiún dá chuid. Glacadh cinneadh comhchosúil ó Chomhlacht Feidhmiúcháin maidir leis an bhféidearthacht coigeartú a dhéanamh ar uasteorainneacha astaíochtaí an Aontais Eorpaigh in 2017
                  6
               , tar éis togra ón Aontas Eorpach ar iarraidh ón gComhlacht Feidhmiúcháin sa 36ú seisiún dá chuid. Ós rud é nár tháinig Prótacal Gothenburg leasaithe i bhfeidhm faoin tráth sin, níor cumhdaíodh é le cinneadh ó Chomhlacht Feidhmiúcháin 2017.

               Maidir le cinneadh ó Chomhlacht Feidhmiúcháin maidir leis an modheolaíocht lena gcuirfear luachanna an Aontais Eorpaigh i dTáblaí 2 go 6 d'Iarscríbhinn II, ní mór é a chur in oiriúint do Phrótacal Gothenburg leasaithe ag an seisiún breise de chuid an Chomhlachta Feidhmiúcháin i mBealtaine 2021 agus le linn sheisiún an Chomhlachta Feidhmiúcháin i mí na Nollag 2021 ar a dhéanaí chun gur féidir coigeartú na dtáblaí a iarraidh roimh thús an chéad athbhreithnithe maidir le comhlíonadh ar shonraí 2020 (lena bhfuiltear ag súil faoi Q2 2022).

               Beidh an gníomh atá beartaithe infheidhme ón uair a ghlacfar an cinneadh ó Chomhlacht Feidhmiúcháin. Leis an ngníomh atá beartaithe, féadfaidh an tAontas Eorpach, a luaithe a ghlacfar é, na nuashonraithe teicniúla is gá a chur isteach chun athruithe ar an mballraíocht san Aontas Eorpach a léiriú. Is é an Coimisiún, thar ceann an Aontais Eorpaigh, a dhéanfaidh an cúram maidir le coigeartuithe a thíolacadh chun athruithe ar an mballraíochta i Rúnaíocht an Choinbhinsiún Aeir a thabhairt san áireamh.

               3.An seasamh atá le glacadh thar ceann an Aontais

               Ba cheart don Aontas Eorpach togra a thíolacadh le haghaidh cinneadh atá le glacadh ag Comhlacht Feidhmiúcháin an Choinbhinsiúin Aeir (féach an dréacht‑tíolacadh in Iarscríbhinn I).

               Is é is cuspóir don togra seo modheolaíocht a ghlacadh lena bhféadfar coigeartuithe teicniúla a dhéanamh ar bhunlínte astaíochtaí agus ar ghealltanais laghdaithe astaíochtaí an Aontais Eorpaigh i dtáblaí 2-6 d'Iarscríbhinn II a ghabhann le Prótacal Gothenburg, lena áirithiú go léireoidh luachanna an Aontais Eorpaigh sna táblaí sin líon iomlán bhunlínte astaíochtaí agus gealltanas laghduithe astaíochtaí, tar éis athruithe a theacht ar an mballraíocht san Aontas Eorpach. Tá gá leis an bhféidearthacht coigeartú a dhéanamh ar na táblaí sin i gcás imthosca sonracha na n‑athruithe ar an mballraíocht san Aontas Eorpach, ar mhaithe le hathbhreithniú ceart maidir le comhlíonadh a dhéanamh ar oibleagáidí an Aontais Eorpaigh faoi Phrótacal Gothenburg.

               Má mholann Páirtithe eile go ndéanfar athruithe dréachtaithe ar an gcinneadh ó Chomhlacht Feidhmiúcháin atá beartaithe agus go bhféadfaí na cuspóirí céanna a shaothraítear i dtogra an Aontais Eorpaigh a bhaint amach leo, d'fhéadfadh an tAontas Eorpach tacú leis na tograí sin i bprionsabal.

               Ní thacófar le tograí chun coigeartú a dhéanamh ar na huasteorainneacha astaíochtaí náisiúnta ná ar ghealltanais laghdaithe astaíochtaí na mBallstát (tionchar polaitiúil) ach cuirfear iad ar aghaidh chuig díospóireacht ar leith, go háirithe maidir leis an athbhreithniú leanúnach atáthar a dhéanamh ar Phrótacal Gothenburg leasaithe.

               4.Bunús dlí

               4.1.Bunús dlí don nós imeachta

               4.1.1.Prionsabail

               Le hAirteagal 218(9) den Chonradh ar Fheidhmiú an Aontais Eorpaigh (CFAE) déantar foráil maidir le cinntí lena leagtar síos ‘na seasaimh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, cé is moite de ghníomhartha lena bhforlíonfar nó lena leasófar creat institiúideach an chomhaontaithe.’

               Áirítear ar na ‘gníomhartha a bhfuil éifeachtaí dlíthiúla leo’ gníomhartha a bhfuil éifeachtaí dlíthiúla leo de bhua rialacha an dlí idirnáisiúnta lena rialaítear an comhlacht i gceist. Áirítear orthu freisin ionstraimí nach bhfuil éifeacht cheangailteach leo faoin dlí idirnáisiúnta, ach ‘a bhféadfadh tionchar cinntitheach a bheith acu ar ábhar na reachtaíochta a ghlacfaidh reachtas an Aontais Eorpaigh’
                  7
               .

               4.1.2.Feidhm maidir leis an gcás seo

               Is comhlacht é an Comhlacht Feidhmiúcháin arna chur ar bun le comhaontú, eadhon an Coinbhinsiún Aeir.

               An gníomh, a iarrtar ar an gComhlacht Feidhmiúcháin a ghlacadh, is gníomh é a bhfuil éifeachtaí dlíthiúla leis. Beidh an gníomh atá beartaithe ina cheangal faoin dlí idirnáisiúnta i gcomhréir le hAirteagal 13 (5) de Phrótacal Gothenburg leasaithe.

               Leis an ngníomh atá beartaithe ní fhorlíontar ná ní leasaítear creat institiúideach an Choinbhinsiúin Aeir ná creat institiúideach Phrótacal Gothenburg.

               Dá bhrí sin, is é Airteagal 218(9) de CFAE an bunús dlí nós imeachta maidir leis an gcinneadh atá beartaithe.

               4.2.Bunús substaintiúil dlí

               4.2.1.Prionsabail

               An bunús dlí substainteach le haghaidh cinneadh faoi Airteagal 218(9) CFAE, braitheann sé go príomha ar chuspóir agus ábhar an ghnímh atá beartaithe agus a bhfuiltear ag glacadh seasamh thar ceann an Aontais Eorpaigh ina leith. Má tá dhá aidhm ag an ngníomh atá beartaithe nó má tá dhá chomhpháirt ann agus más féidir ceann de na haidhmeanna nó de na comhpháirteanna sin a shainaithint mar phríomhaidhm nó mar phríomh‑chomhpháirt agus an ceann eile mar aidhm nó mar chomhpháirt theagmhasach, ní mór an cinneadh faoi Airteagal 218(9) CFAE a bhunú ar bhunús dlí substainteach aonair, is é sin an bunús dlí a éilítear faoin bpríomhaidhm nó faoin bpríomh‑chomhpháirt.

               4.2.2.Feidhm maidir leis an gcás seo

               Is leis an gcomhshaol a bhaineann príomhchuspóir agus príomhábhar an ghnímh atá beartaithe.

               Dá bhrí sin, is é Airteagal 192(1) CFAE bunús substainteach dlí nós imeachta an chinnidh atáthar a mholadh.

               4.3.Conclúid

               Is é Airteagal 192(1) CFAE, i gcomhar le hAirteagal 218(9) CFAE, ba cheart a bheith mar bhunús dlí don chinneadh atá beartaithe.

               5.Foilsiú an ghnímh atá beartaithe

               Neamhbhainteach

               2020/0355 (NLE)

               Togra le haghaidh

               CINNEADH ÓN gCOMHAIRLE

               maidir le tíolacadh, thar ceann an Aontais Eorpaigh, togra le haghaidh cinneadh ó Chomhlacht Feidhmiúcháin maidir leis an modheolaíocht le haghaidh coigeartuithe chun athruithe ar an mballraíocht san Aontas Eorpach a léiriú, d'fhonn an 41ú seisiún de chuid an Chomhlachta Feidhmiúcháin faoin gCoinbhinsiún Aerthruailliú Trasteorann Fadraoin, agus maidir leis an seasamh atá le glacadh thar ceann an Aontais Eorpaigh sa seisiún seo

               TÁ COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe Airteagal 192(1) i gcomhar le hAirteagal 218(9) de,

               Ag féachaint don togra ón gCoimisiún Eorpach,

               De bharr an mhéid seo a leanas:

               (1)D'fhormheas an tAontas Eorpach an Prótacal chun laghdú a dhéanamh ar an Aigéadú, ar an Eotrófú agus ar an Ózón ar Leibhéal na Talún arna ghlacadh 2012 (‘Prótacal Gothenburg leasaithe’) faoin gCoinbhinsiún ar Aerthruailliú Trasteorann Fadraoin (an ‘Coinbhinsiún Aeir’) le Cinneadh (AE) 2017/1757 ón gComhairle agus tháinig sé i bhfeidhm an 7 Deireadh Fómhair 2019.

               (2)De bhun Airteagal 10 den Choinbhinsiún Aeir, déanfaidh an Comhlacht Feidhmiúcháin athbhreithniú ar chur chun feidhme agus ar fhorbairt an Choinbhinsiúin Aeir agus a Phrótacal agus féadfaidh sé cinntí a ghlacadh chun cur chun feidhme na bPrótacal sin a shoiléiriú.

               (3)Sa 36ú seisiún de chuid Chomhlacht Feidhmiúcháin an Choinbhinsiúin Aeir, d'iarr Páirtithe an Choinbhinsiúin ar an Aontas Eorpach agus ar a Bhallstáit modheolaíocht a mholadh lena ndéanfar coigeartú ar uasteorainneacha astaíochtaí an Aontais Eorpaigh i dtábla 1 d'Iarscríbhinn II a ghabhann le Prótacal bunaidh Gothenburg (an leagan a glacadh in 1999), chun athruithe ar an mballraíocht san Aontas Eorpach a thabhairt san áireamh;

               (4)Sa 37ú seisiún de chuid Chomhlacht Feidhmiúcháin an Choinbhinsiúin Aeir, glacadh an cinneadh a mhol an tAontas Eorpach agus a Bhallstáit
                  8
               .

               (5)Is gá an mhodheolaíocht lena ndéanfar coigeartú ar luacha an Aontais Eorpaigh i dtáblaí 2-6 d'Iarscríbhinn II a ghabhann le Prótacal Gothenburg chun athruithe ar bhallraíocht san Aontas Eorpach a thabhairt san áireamh chun go bhféadfar athruithe ar an mballraíocht san Aontas Eorpach a léiriú i gceart i bhfianaise an athbhreithnithe a rinneadh ar chomhlíonadh an Aontais Eorpaigh leis na hoibleagáidí faoi Phrótacal Gothenburg leasaithe. Ní bhaineann sin le haon choigeartú ar uasteorainneacha astaíochtaí náisiúnta ná ar ghealltanais laghdaithe astaíochtaí sna táblaí céanna.

               (6)A luaithe a ghlacfaidh an Comhlacht Feidhmiúcháin an mhodheolaíocht le haghaidh coigeartuithe, ba cheart don Choimisiún, thar ceann an Aontais Eorpaigh, na coigeartuithe is gá a chur faoi bhráid Choimisiún Eacnamaíochta na Náisiún Aontaithe don Eoraip, chun athruithe ar an mballraíocht san Aontas Eorpach a thabhairt san áireamh ón uair a glacadh Prótacal Gothenburg leasaithe agus ar an gcaoi chéanna ba cheart don Choimisiún aon choigeartú is gá i gcás athruithe ar bhallraíocht san Aontas Eorpach dá éis a thíolacadh.

               (7)Is iomchuí an seasamh a ghlacfar thar ceann an Aontais laistigh den Chomhlacht Feidhmiúcháin, a leagan síos, ós rud é go mbeidh na cinntí a dhéanann sé ina gceangal ar an Aontas.

               TAR ÉIS AN CINNEADH SEO A GHLACADH:

               Airteagal 1

               1.
                     Sa 41ú seisiún de chuid Chomhlacht Feidhmiúcháin an Choinbhinsiúin Aeir, saothróidh an tAontas Eorpach an cuspóir seo a leanas: an mhodheolaíocht a leagan síos lena bhféadfar coigeartuithe a dhéanamh ar bhunlínte astaíochtaí agus ar ghealltanais laghdaithe astaíochtaí an Aontais Eorpaigh i dtáblaí 2-6 d'Iarscríbhinn II a ghabhann le Prótacal Gothenburg, lena áirithiú gur féidir luachanna an Aontais Eorpaigh sna táblaí sin a choigeartú chun líon iomlán bhunlínte astaíochtaí agus gealltanas laghduithe astaíochtaí a Bhallstát a léiriú go hiomchuí, tar éis athruithe a theacht ar an mballraíocht san Aontas Eorpach.

               2.
                     D'fhonn an 41ú seisiún de chuid Chomhlacht Feidhmiúcháin an Choinbhinsiúin Aeir, agus chun an cuspóir a shainítear i mír 1 a bhaint amach, déanfaidh an tAontas Eorpach an togra le haghaidh na modheolaíochta riachtanaí coigeartuithe is gá atá i gCeangal leis an gCinneadh seo a thíolacadh.

               3.
                     Cuirfidh an Coimisiún, thar ceann an Aontais, an togra seo in iúl do Rúnaíocht an Choinbhinsiúin.

               Airteagal 2

               Féadfaidh an tAontas Eorpach tacú le leasuithe arna moladh ag Páirtithe eile sa Choinbhinsiún ar choinníoll go rannchuideoidh siad le cuspóirí an Aontais Eorpaigh a liostaítear in Airteagal 1 a bhaint amach.

               Airteagal 3

               D'fhéadfaí mionchoigeartú ar an seasamh dá dtagraítear in Airteagail 1 agus 2 a chomhaontú, i bhfianaise forbairtí ag an 41ú seisiún de Chomhdháil Feidhmiúcháin Choinbhinsiúin an Aeir, idir ionadaithe an Aontais, i gcomhairle leis na Ballstáit, le linn cruinnithe comhordaithe ar an láthair, gan aon chinneadh eile ón gComhairle.

               Airteagal 4

               A luaithe a ghlacfaidh Comhlacht Feidhmiúcháin an Choinbhinsiúin Aeir an mhodheolaíocht lena bhféadfar na coigeartuithe sin a dhéanamh, déanfaidh an Coimisiún a thíolacadh, thar ceann an Aontais Eorpaigh, na coigeartuithe is gá lena gcuirtear an mhodheolaíocht sin chun feidhme.

               Airteagal 5

               Dírítear an Cinneadh seo chuig an gCoimisiún.

               Arna dhéanamh sa Bhruiséil,

                     Thar ceann na Comhairle

                     An tUachtarán

                     (1)

                        81/462/CEE: Cinneadh ón gComhairle an 11 Meitheamh 1981 maidir le tabhairt i gcrích an Choinbhinsiúin maidir le haerthruailliú trasteorann fadraoin, IO L 171, 27.6.1981, lgh. 11–24.

                     (2)

                        2003/507/CE: Cinneadh ón gComhairle an 13 Meitheamh 2003 maidir le haontachas an Chomhphobail Eorpaigh leis an bPrótacal a ghabhann le Coinbhinsiún 1979 maidir le hAerthruailliú Trasteorann Fadraoin chun Laghdú a dhéanamh ar an Aigéadú, ar an Eotrófú agus ar an Ózón ar Leibhéal na Talún, IO L 179, 17.7.2003 lgh. 0001 – 0002; Cinneadh ón gComhairle (AE) 2017/1757 an 17 Iúil 2017 maidir le glacadh, thar ceann an Aontais Eorpaigh, le leasú ar Phrótacal 1999 a ghabhann le Coinbhinsiún 1979 maidir le hAerthruailliú Trasteorann Fadraoin chun Laghdú a dhéanamh ar an Aigéadú, ar an Eotrófú agus ar an Ózón ar Leibhéal na Talún, IO L 248, 27.9.2017, lgh. 3–75.

                     (3)

                        An Bheilg, An Bhulgáir, An Chróit, an Chipir, Poblacht na Seice, An Danmhairg, An Eastóin, An Fhionlainn, an Fhrainc, an Ghearmáin, an Ungáir, an Laitvia, an Liotuáin, Lucsamburg, an Ísiltír, an Phortaingéil, an Rómáin, an tSlóvaic, an tSlóivéin, an Spáinn agus an tSualainn (stádas na ndaingnithe an 1 Deireadh Fómhair 2020).

                     (4)

                        An Bhulgáir, An Chróit, an Chipir, Poblacht na Seice, An Danmhairg, An Eastóin, An Fhionlainn, an Ghearmáin, an Laitvia, an Liotuáin, Lucsamburg, an Ísiltír, an Phortaingéil, an Rómáin, an tSlóvaic, an Spáinn agus an tSualainn (stádas na ndaingnithe an 1 Deireadh Fómhair 2020).

                     (5)

                        Rialacha nós imeachta sheisiúin an Chomhlachta Feidhmiúcháin le haghaidh an Choinbhinsiúin maidir le hAerthruailliú Trasteorann Fadraoin arna ghlacadh le cinneadh 2010/19 agus arna leasú le cinneadh 2013/1, Riail 29.

                     (6)

                        Cinneadh ó Chomhlacht Feidhmiúcháin 2017/3,
                  https://www.unece.org/fileadmin/DAM/env/documents/2017/AIR/EB/EB_Decisions_2017_3-E.pdf

                     (7)

                        Breithiúnas ón gCúirt Bhreithiúnais an 7 Deireadh Fómhair 2014, an Ghearmáin v an Chomhairle, C-399/12, ECLI:EU:C:2014:2258, míreanna 61 go 64.

                     (8)

                        Cinneadh 2017/3 ó Chomhlacht Feidhmiúcháin an Choinbhinsiúin Aeir,
                  https://www.unece.org/fileadmin/DAM/env/documents/2017/AIR/EB/EB_Decisions_2017_3-E.pdf

    ---documentbreak---

               AN COIMISIÚN EORPACH
            An Bhruiséil,15.12.2020
            COM(2020) 801 final
            IARSCRÍBHINN
            a ghabhann leis an
            Togra le haghaidh Cinneadh ón gComhairle
            maidir le tíolacadh, thar ceann an Aontais Eorpaigh, togra le haghaidh cinneadh ó Chomhlacht Feidhmiúcháin maidir leis an modheolaíocht le haghaidh coigeartuithe chun athruithe ar an mballraíocht san Aontas Eorpach a léiriú, d'fhonn an 41ú seisiún de chuid an Chomhlachta Feidhmiúcháin faoin gCoinbhinsiún Aerthruailliú Trasteorann Fadraoin, agus maidir leis an seasamh atá le glacadh thar ceann an Aontais Eorpaigh sa seisiún seo

               Togra ón Aontas Eorpach le haghaidh cinneadh ón gComhlacht Feidhmiúcháin faoin gCoinbhinsiún maidir le hAerthruailliú Trasteorann Fadraoin: modheolaíocht le haghaidh coigeartuithe ar tháblaí 2-6 d'Iarscríbhinn II a ghabhann leis an bPrótacal chun laghdú a dhéanamh ar an Aigéadú, ar an Eotrófú agus ar an Ózón ar Leibhéal na Talún, (‘Prótacal Gothenburg ’) arna leasú in 2012, chun athruithe ar bhallraíocht san Aontas Eorpach a thabhairt san áireamh.

               Dréachtchinneadh maidir le coigeartuithe ar Iarscríbhinn II a ghabhann le Prótacal Gothenburg, arna leasú in 2012, chun athruithe ar bhallraíocht san Aontas Eorpach a thabhairt san áireamh

               An Comhlacht Feidhmiúcháin,

               Ag meabhrú dó cinntí 2013/14 agus 2016/4 uaidh a bhaineann le comhlíontacht an Aontais Eorpaigh leis an bPrótacal chun laghdú a dhéanamh ar an Aigéadú, ar an Eotrófú agus ar an Ózón ar Leibhéal na Talún (‘Prótacal Gothenburg’)

               Á thabhairt ar aird  go bhforáiltear maidir le nós imeachta le hAirteagal 13, mír 2, de Phrótacal Gothenburg arna leasú lena bhféadfaidh Páirtí a mholadh go ndéanfar coigeartú ar a ngealltanais laghdaithe astaíochtaí a liostaítear in Iarscríbhinn II a ghabhann le Prótacal Gothenburg, ach nach mbeadh na modheolaíochtaí a leagtar amach i gCinntí Comhlachta Feidhmiúcháin 2012/3 agus 2012/12 infheidhme maidir leis na ceangaltais laghdaithe astaíochtaí a choigeartú chun athruithe ar bhallraíocht san Aontas Eorpach a léiriú,

               Ag meabhrú dó cinneadh 2017/3 uaidh maidir le coigeartaithe faoin bPrótacal chun laghdú a dhéanamh ar an Aigéadú, ar an Eotrófú agus ar an Ózón ar Leibhéal na Talún chun athruithe ar bhallraíocht an Aontais Eorpaigh a thabhairt san áireamh, cinneadh a ghlacadh tar éis togra ón Aontas Eorpach agus óna Bhallstáit mar fhreagra ar an iarraidh ó Pháirtithe an Choinbhinsiúin sa 36ú seisiún de chuid an Chomhlachta Feidhmiúcháin (ECE/EB.AIR/137),

               Ar díol sásaimh dóteacht i bhfeidhm an Phrótacail chun laghdú a dhéanamh ar an Aigéadú, ar an Eotrófú agus ar an Ózón ar Leibhéal na Talún (Prótacal Gothenburg), arna leasú in 2012, an 7 Deireadh Fómhair 2019,

               1.Cinneann sé, i gcomhréir le hAirteagal 13, mír 2, de Phrótacal Gothenburg arna leasú, modheolaíocht a bhunú chun coigeartú a dhéanamh ar bhunlínte astaíochtaí agus ar ghealltanais laghdaithe astaíochtaí a liostaítear le haghaidh an Aontais Eorpaigh i dtáblaí 2-6 in Iarscríbhinn II a ghabhann le Prótacal Gothenburg arna leasú, i gcás athruithe i mballraíocht an Aontais Eorpaigh, mar a leanas:

               -Is éard a bheidh i mbunlíne astaíochtaí an Aontais Eorpaigh in aghaidh an truailleáin, arna áireamh de réir leibhéil astaíochtaí 2005 ina gcileathonaí i dtáblaí 2-6 d'Iarscríbhinn II a ghabhann le Prótacal Gothenburg arna leasú, an líon iomlán bunlínte astaíochtaí in aghaidh an truailleáin le haghaidh Bhallstáit an Aontais Eorpaigh, aon aontachas leis an Aontas Eorpach nó aon tarraingt siar uaidh á thógáil san áireamh.

               -Is éard a bheidh i ngealltanais laghdaithe astaíochtaí an Aontais Eorpaigh in aghaidh an truailleáin i dtáblaí 2-6 d'Iarscríbhinn II a ghabhann le Prótacal Gothenburg arna leasú an líon iomlán gealltanas laghdaithe astaíochtaí, arna ríomh trí (a) ghealltanais laghdaithe 2020 a leagtar amach le haghaidh gach Ballstáit de chuid an Aontais Eorpaigh i dtáblaí 2-6 in Iarscríbhinn II i bPrótacal Gothenburg arna leasú a chur i bhfeidhm maidir le hastaíochtaí 2005 gach Ballstáit de chuid an Aontais Eorpaigh a leagtar amach sna táblaí céanna; agus (b) an líon iomlán torthaí faoi (a) a áireamh mar chéatadán de líon iomlán leibhéil astaíochtaí 2005 Bhallstáit an Aontais Eorpaigh.

               -Le haghaidh na modheolaíochta sin, is éard a bheidh i leibhéil astaíochtaí 2005 na hastaíochtaí a liostaítear i dtáblaí 2-6 d'Iarscríbhinn II a ghabhann le Prótacal Gothenburg arna leasú, seachas mura leagtar amach aon leibhéal astaíochtaí le haghaidh 2005 in Iarscríbhinn II i gcás sínitheoir nó Páirtí ar leith, agus sa chás sin bainfear leas as na hastaíochtaí 2005 is déanaí a tuairiscíodh. Is éard a bheidh sna gealltanais laghdaithe astaíochtaí le haghaidh na bliana 2020 agus ina dhiaidh na gealltanais a liostaítear i dtáblaí 2-6 d'Iarscríbhinn II a ghabhann le Prótacal Gothenburg arna leasú, seachas mura leagtar amach aon ghealltanas laghdaithe astaíochtaí le haghaidh 2020 agus ina dhiaidh in Iarscríbhinn II i gcás sínitheoir nó Páirtí ar leith, agus sa chás sin, cuirfidh an tAontas Eorpach an fhaisnéis sin faoi bhráid Rúnaí Feidhmiúcháin Choimisiún Eacnamaíochta na Náisiún Aontaithe don Eoraip i scríbhinn.

               2.Cinneann sé go bhféadfaidh an tAontas Eorpach leas a bhaint as an modheolaíocht thuas chun coigeartuithe a chur isteach i scríbhinn chuig Rúnaí Feidhmiúcháin Choimisiún Eacnamaíochta na Náisiún Aontaithe don Eoraip, a chuirfidh na coigeartuithe in iúl mar fhaisnéis do na Páirtithe uile.


               AN COIMISIÚN EORPACH
            An Bhruiséil,17.12.2020
            COM(2020) 847 final
            2020/0376(NLE)
            Togra le haghaidh
            CINNEADH ÓN gCOMHAIRLE
            maidir leis an seasamh atá le glacadh thar ceann an Aontais Eorpaigh i dtaca leis an Tuiscint Earnála maidir le Creidmheasanna Onnmhairiúcháin le haghaidh Aerárthaí Sibhialta

               MEABHRÁN MÍNIÚCHÁIN

               1.Ábhar an togra

               Baineanna an togra seo leis an gcinneadh lena leagtar síos an seasamh atá le glacadh thar ceann an Aontais i dtaca leis an Tuiscint Earnála maidir le Creidmheasanna Onnmhairiúcháin le haghaidh Aerárthaí Sibhialta (‘Tuiscint Earnála maidir le hAerárthaí’ nó ‘ASU’) i ndáil leis an Líne Choiteann atá beartaithe i gcomhréir le Cuid 4, Roinn 3 de ASU.

               2.Comhthéacs an Togra

               2.1.An Tuiscint Earnála maidir le Creidmheasanna Onnmhairiúcháin le haghaidh Aerárthaí Sibhialta

               Is é is aidhm don Tuiscint Earnála maidir le hAerárthaí creat a chur ar fáil le haghaidh úsáid intuartha, chomhsheasmhach, trédhearcach na gcreidmheasanna onnmhairiúcháin arna dtacú go hoifigiúil le haghaidh díol nó léasú aerárthaí agus earraí agus seirbhísí gaolmhara a shonraítear in Airteagal 4a) de ASU. Tháinig an Tuiscint Earnála i bhfeidhm an 1 Feabhra 2011.

               An Tuiscint Earnála maidir le hAerárthaí, is í Iarscríbhinn III í den Socrú maidir le Creidmheasanna Onnmhairiúcháin arna dTacú go hOifigiúil (‘Socrú’) atá leabaithe i ECFE ó thaobh an riaracháin de, agus a fhaigheann tacaíocht ó Rúnaíocht Chreidmheasa ECFE. Mar sin féin, ní Gníomhartha de chuid ECFE iad an Socrú ná an Tuiscint Earnála maidir le hAerárthaí
                  1
               .

               Is páirtí é an tAontas Eorpach sa Socrú agus sa Tuiscint Earnála maidir le hAerárthaí agus rinneadh an Socrú agus an Tuiscint a thrasuí san acquis communautaire de bhua Rialachán (AE) Uimh. 1233/2011 ó Pharlaimint na hEorpa agus ón gComhairle an 16 Samhain 2011
                  2
               . Dá bhrí sin, tá an Socrú agus an Tuiscint Earnála maidir le hAerárthaí ceangailteach de réir dlí, óir is é sin dlí an Aontais.

               2.2.Rannpháirtithe ASU

               Faoi láthair, tá deich rannpháirtí sa Tuiscint Earnála maidir le hAerárthaí (‘Rannpháirtithe ASU’): An Astráil, an Bhrasaíl, Ceanada, an tAontas Eorpach, an tSeapáin, an Chóiré, an Nua Shéalainn, an Iorua, an Eilvéis agus na Stáit Aontaithe. Déanann Rannpháirtithe ASU cinntí faoi na modhnuithe ar ASU agus is féidir leo glacadh le Línte Coiteanna i gcomhréir le Cuid 4, Roinn 3 de ASU. Déantar cinntí de chomhthoil, sa dóigh nach féidir modhnú ar ASU nó ar an Líne Choiteann a ghlacadh má chuireann aon Rannpháirtí ina choinne.

               Déanann an Coimisiún Eorpach ionadaíocht thar ceann an Aontais i gcruinnithe Rannpháirtithe ASU, agus sna nósanna imeachta i scríbhinn le haghaidh cinnteoireacht ag na Rannpháirtithe freisin.

               Is ionstraim í an líne choiteann faoi ASU lena gceadaítear do rannpháirtithe, ar bhonn eisceachtúil, imeacht ó fhorálacha ASU maidir le hidirbheart sonrach nó imeacht ó fhorálacha ASU go sealadach maidir le líon neamhshonrach idirbheart. Féadfar glacadh leis na Línte Coiteanna i nós imeachta i scríbhinn trí fhanacht i dtost, toisc go measfar go nglacann Rannpháirtí a fhanann ina thost leis an togra maidir le Líne Choiteann. Is amhlaidh atá i gcás ina léiríonn Rannpháirtí nach bhfuil aon seasamh aige. Tabharfar na freagraí ar thogra le haghaidh Líne Choiteann laistigh de 20 lá féilire i bprionsabal (Airteagal 29 ASU). Cuirfidh Rúnaíocht Creidmheasa Onnmhairiúcháin ECFE na Rannpháirtithe ar an eolas faoi cé acu ar glacadh nó nár glacadh leis an Líne Choiteann agus beidh éifeacht leis an Líne Choiteann a comhaontaíodh trí lá féilire tar éis an fhógra sin (Airteagal 32 de ASU).

               2.3.An gníomh atá beartaithe ag Rannpháirtithe ASU

               Is é a bheadh sa bheart atá beartaithe togra le haghaidh Líne Choiteann a chuirfí faoi bhráid Rannpháirtithe ASU i gcomhréir le Cuid 4, Roinn 3 de ASU. Is é a bheadh sa Líne Choiteann atá beartaithe beart práinneach eisceachtúil chun freagairt don chúlú eacnamaíoch a d’eascair as géarchéim sláinte COVID-19 agus chun tionchar tromchúiseach na géarchéime ar thionscal eitlíochta sibhialta na hEorpa a laghdú (féach tuilleadh sonraí i Roinn 3 thíos). Leis an Líne Choiteann atá beartaithe, dá gcomhaontófaí í, leasófaí go sealadach foráil ASU lena rialaítear aisíoc an bhunairgid (Airteagal 13 de ASU) a mbeadh éifeachtaí dlíthiúla leis dá réir sin san Aontas, óir is é sin dlí an Aontais (féach i 2.1 thuas).

               I bhfianaise na héigeandála a bhaineann leis an mbeart, ba cheart an togra a thíolacadh a luaithe is féidir, agus, má chomhaontaítear é, beidh ar an Líne Choiteann atá beartaithe a bheith infheidhme maidir leis na Rannpháirtithe uile a luaithe is féidir. Mar thoradh ar an nós imeachta sonrach tosta 20 lá a leagtar síos in ASU (féach i 2.2 thuas), féadfaidh na Rannpháirtithe an togra ón Aontas le haghaidh na Líne Coitinne a chomhaontú go huathoibríoch mar leagan deiridh den Líne Choiteann, ar choinníoll nach ndéanfar aon agóid, agus ba cheart é a theacht i bhfeidhm trí lá tar éis dheireadh an nóis imeachta.

               I bhfianaise a bhfuil thuas, is iomchuí an togra ón Aontas a leagan síos mar an seasamh atá le glacadh thar ceann an Aontais i gcomhlacht arna chur ar bun le comhaontú, mar go mbeidh an cinneadh ceangailteach ar an Aontas ó thaobh dlí de agus go mbeidh tionchar aige ar dhlí an Aontais, de bhua Airteagal 1 de Rialachán (AE) Uimh. 1233/2011, ina sonraítear go mbeidh ‘feidhm san Aontas ag na treoirlínte atá sa Socrú maidir leis na Creidmheasanna Onnmhairiúcháin arna dTacú go hOifigiúil (‘an Socrú’). Cuirtear téacs an tSocraithe i gceangal leis an Rialachán seo.’

               Táthar ag súil go gcuirfear tús le nós imeachta na Líne Coitinne i Rannpháirtithe ASU i mí Eanáir 2021 agus go dtabharfar chun críche é i mí Feabhra 2021.

               3.An seasamh atá le glacadh thar ceann an Aontais

               Leis an Líne Choiteann atá beartaithe, cheadófaí do Rannpháirtithe ASU tacaíocht shealadach a thabhairt dá monaróirí aerárthaí sibhialta, monaróirí a bhfuil a ngnó faoi bhagairt ag na fadhbanna leachtachta gearrthéarmacha atá ag oibreoirí agus ceannaitheoirí aerárthaí agus inneall nua de dheasca iarmhairtí COVID-19. Faoi láthair, tá laghduithe suntasacha ar ioncam le sárú ag formhór na n‑aerlínte, nó ag na haerlínte ar fad, agus le linn an téarnaimh tar éis COVID, beidh staideanna leachtachta leochaileacha fós ag na cuideachtaí sin mar go mbeidh orthu déileáil le hiarmhairtí airgeadais na géarchéime agus le héileamh laghdaithe.

               Go nithiúil, leis an Líne Choiteann atá beartaithe, cheadófaí do cheannaitheoirí aerárthaí agus inneall nua aisíocaíocht bhunairgead na hiasachta a chur siar ar feadh 12 mhí nó, má chomhlíontar coinníollacha áirithe, ar feadh 18 mí tar éis an tseachadta agus, ag an am céanna, chuirfí ar chumas monaróirí íocaíocht a fháil as aerárthaí agus innill nua a sheachadtar as seo go ceann 12 mhí. Beidh an Líne Choiteann bailí ar feadh 12 mhí.

               Á chur san áireamh gurb é cuspóir na Líne Coitinne an tionchar tromchúiseach atá ag géarchéim sláinte COVID-19 ar thionscal eitlíochta sibhialta na hEorpa a laghdú, agus go mbeartaíonn an tAontas an togra a dhéanamh le haghaidh na Líne Coitinne sin, an seasamh atá le glacadh thar ceann an Aontais is é ba cheart a bheith ann an dréacht-togra san Iarscríbhinn a ghabhann leis an gCinneadh seo a dhéanamh agus tacú leis.

               3.1.Bunús dlí nós imeachta

               3.1.1.Na prionsabail

               In Airteagal 218(9) den Chonradh ar Fheidhmiú an Aontais Eorpaigh (CFAE) déantar foráil maidir le cinntí lena leagtar síos ‘na seasaimh a ghlacfar thar ceann an Aontais i gcomhlacht arna chur ar bun le comhaontú nuair a iarrtar ar an gcomhlacht sin gníomhartha a ghlacadh a bhfuil éifeachtaí dlíthiúla leo, seachas gníomhartha lena bhforlíonfar nó lena leasófar creat institiúideach an chomhaontaithe.’

               Áirítear ar na ‘gníomhartha a bhfuil éifeachtaí dlíthiúla leo’ gníomhartha a bhfuil éifeachtaí dlíthiúla leo de bhua rialacha an dlí idirnáisiúnta lena rialaítear an comhlacht i gceist. Áirítear orthu freisin ionstraimí nach bhfuil éifeacht cheangailteach leo faoin dlí idirnáisiúnta, ach ‘a bhféadfadh tionchar cinntitheach a bheith acu ar inneachar na reachtaíochta a ghlacfaidh reachtas an Aontais Eorpaigh’
                  3
               .

               3.1.2.Cur i bhfeidhm maidir leis an gcás seo

               Is é atá sa ghníomh a iarrfar ar Rannpháirtithe ASU a ghlacadh, gníomh a bhfuil éifeachtaí dlíthiúla leis. Tá éifeachtaí dlíthiúla leis an ngníomh atá beartaithe de bhua Airteagal 1 de Rialachán (AE) Uimh. 1233/2011 ó Pharlaimint na hEorpa agus ón gComhairle an 16 Samhain 2011 maidir le treoirlínte áirithe a chur i bhfeidhm i réimse na gcreidmheasanna onnmhairiúcháin arna dtacú go hoifigiúil agus lena n‑aisghairtear Cinneadh 2001/76/CE agus Cinneadh 2001/77/CE ón gComhairle, ina sonraítear go mbeidh ‘feidhm san Aontas ag na treoirlínte atá sa Socrú maidir leis na Creidmheasanna Onnmhairiúcháin arna dTacú go hOifigiúil (‘an Socrú’). Cuirtear téacs an tSocraithe i gceangal leis an Rialachán seo.’

               Dá bhrí sin, is é Airteagal 218(9) CFAE an bunús dlí nós imeachta maidir leis an gcinneadh atá beartaithe.

               3.2.Bunús dlí substainteach

               3.2.1.Na prionsabail

               An bunús dlí substainteach le haghaidh cinneadh faoi Airteagal 218(9) CFAE, braitheann sé go príomha ar chuspóir agus ábhar an ghnímh atá beartaithe agus a bhfuiltear ag glacadh seasamh thar ceann an Aontais ina leith.

               3.2.2.Cur i bhfeidhm maidir leis an gcás seo

               Baineann príomhchuspóir agus príomhábhar an ghnímh atá beartaithe leis an gcomhbheartas tráchtála. Dá bhrí sin, is é Airteagal 207 CFAE bunús dlí substainteach an chinnidh atá beartaithe.

               3.3.Conclúid

               Is é an chéad fhomhír d’Airteagal 207(4) CFAE ba cheart a bheith ina bhunús dlí le haghaidh an chinnidh atá beartaithe, i gcomhar le hAirteagal 218(9).

               4.Foilsiú an ghnímh atá beartaithe

               Ós rud é go leasófar Gealltanas na hEarnála Aerárthaigh le gníomh Rannpháirtithe ASU, is iomchuí é a fhoilsiú in Iris Oifigiúil an Aontais Eorpaigh nuair a ghlactar leis.

               2020/0376 (NLE)

               Togra le haghaidh

               CINNEADH ÓN gCOMHAIRLE

               maidir leis an seasamh atá le glacadh thar ceann an Aontais Eorpaigh i dtaca leis an Tuiscint Earnála maidir le Creidmheasanna Onnmhairiúcháin le haghaidh Aerárthaí Sibhialta

               TÁ COMHAIRLE AN AONTAIS EORPAIGH,

               Ag féachaint don Chonradh ar Fheidhmiú an Aontais Eorpaigh, agus go háirithe don chéad fhomhír d’Airteagal 207(4), i gcomhar le hAirteagal 218(9) de,

               Ag féachaint don togra ón gCoimisiún Eorpach,

               De bharr an mhéid seo a leanas:

               (1)An Tuiscint Earnála maidir le Creidmheasanna Onnmhairiúcháin le haghaidh Aerárthaí Sibhialta (‘Tuiscint Earnála maidir le hAerárthaí’ nó ‘ASU’ ), arb í Iarscríbhinn III í den Socrú maidir le Creidmheasanna Onnmhairiúcháin arna dTacú go hOifigiúil, rinneadh í a thrasuí agus, dá bhrí sin, rinneadh ceangailteach í ó thaobh an dlí de san Aontas Eorpach le Rialachán (AE) Uimh. 1233/2011 ó Pharlaimint na hEorpa agus ón gComhairle
                  4
               .

               (2)Tá Rannpháirtithe na Tuisceana Earnála maidir le hAerárthaí’(‘Rannpháirtithe ASU’) le cinneadh a dhéanamh, i nós imeachta i scríbhinn, i dtaca leis an togra ón Aontas Eorpach le haghaidh Líne Choiteann i gcomhréir le Cuid 4, Roinn 3 den Tuiscint Earnála sin, ionas go mbeidh ceannaitheoirí aerárthaí agus inneall nua in ann aisíocaíocht an bhunairgid a chur siar go sealadach i bhfianaise an chúlaithe eacnamaíoch de bharr COVID-19, cúlú atá tarlú agus ag géarú faoi láthair.

               (3)Is iomchuí an togra ón Aontas a leagan síos mar an seasamh atá le glacadh thar ceann an Aontais sa nós imeachta i scríbhinn de chuid Rannpháirtithe ASU, mar go mbeifear in ann tionchar cinntitheach a imirt ar inneachar dhlí an Aontais leis an gcinneadh de bhua Rialachán (AE) Uimh. 1233/2011 ó Pharlaimint na hEorpa agus ón gComhairle an 16 Samhain 2011 maidir le treoirlínte áirithe a chur i bhfeidhm i réimse na gcreidmheasanna onnmhairiúcháin arna dtacú go hoifigiúil agus lena n‑aisghairtear Cinneadh 2001/76/CE ón gComhairle agus Cinneadh 2001/77/CE ón gComhairle.

               (4)Leis an togra maidir leis an Líne Choiteann, ceannaitheoirí aerárthaí nua mar a shainmhínítear in Airteagal 8 a) (1) de ASU, agus ceannaitheoirí tacaíochta le haghaidh innill spártha agus páirteanna spártha mar a leagtar amach in Airteagail 20 a), b) agus c) de ASU, bheadh siad in ann aisíocaíocht bhunairgead na hiasachta a chur siar ar feadh 12 mhí, nó, má chomhlíontar coinníollacha áirithe, 18 mí tar éis an tseachadta. Tá an beart eisceachtúil seo riachtanach chun freagairt don chúlú eacnamaíoch a d’eascair as géarchéim sláintíochta COVID-19 agus chun tionchar tromchúiseach na géarchéime ar thionscal na heitlíochta sibhialta a laghdú, ar tionscal é a bhfuil a ghnó faoi bhagairt ag na fadhbanna leachtachta gearrthéarmacha atá ag oibreoirí agus ceannaitheoirí aerárthaí agus inneall nua.

               TAR ÉIS AN CINNEADH SEO A GHLACADH:

               Airteagal 1

               An seasamh atá le glacadh thar ceann an Aontais maidir leis an togra le haghaidh na Líne Coitinne i gcomhréir le Cuid 4, Roinn 3 den Tuiscint Earnála maidir le hAerárthaí, is ar an Iarscríbhinn a ghabhann leis an gCinneadh seo a bheidh sé bunaithe.

               Airteagal 2

               Dírítear an Cinneadh seo chuig an gCoimisiún.

               Arna dhéanamh sa Bhruiséil,

                     Thar ceann na Comhairle

                     An tUachtarán

                     (1)

                        Mar a shainmhínítear in Airteagal 5 de Choinbhinsiún ECFE.

                     (2)

                        Rialachán (AE) Uimh. 1233/2011 ó Pharlaimint na hEorpa agus ón gComhairle an 16 Samhain 2011 maidir le treoirlínte áirithe a chur i bhfeidhm i réimse na gcreidmheasanna onnmhairiúcháin arna dtacú go hoifigiúil agus lena n‑aisghairtear Cinneadh 2001/76/CE ón gComhairle agus Cinneadh 2001/77/CE ón gComhairle (IO L 326, 8.12.2011, lch. 45 de).

                     (3)

                        Breithiúnas ó Chúirt Bhreithiúnais an Aontais Eorpaigh an 7 Deireadh Fómhair 2014, an Ghearmáin v an Chomhairle, C-399/12, ECLI:EU:C:2014:2258, míreanna 61 go 64.

                     (4)

                        Rialachán (AE) Uimh. 1233/2011 ó Pharlaimint na hEorpa agus ón gComhairle an 16 Samhain 2011 maidir le treoirlínte áirithe a chur i bhfeidhm i réimse na gcreidmheasanna onnmhairiúcháin arna dtacú go hoifigiúil agus lena n‑aisghairtear Cinneadh 2001/76/CE ón gComhairle agus Cinneadh 2001/77/CE ón gComhairle (IO L 326, 8.12.2011, lch. 45).

    ---documentbreak---

               AN COIMISIÚN EORPACH
            An Bhruiséil,17.12.2020
            COM(2020) 847 final
            IARSCRÍBHINN
            a ghabhann le
            Togra le haghaidh Cinneadh ón gComhairle
            maidir leis an seasamh atá le glacadh thar ceann an Aontais Eorpaigh i dtaca leis an Tuiscint Earnála maidir le Creidmheasanna Onnmhairiúcháin le haghaidh Aerárthaí Sibhialta

               IARSCRÍBHINN

               Togra ón Aontas le haghaidh Líne Choiteann de réir Airteagal 28 ff. ASU – aisíocaíocht a chur siar

               1.Uimhir thagartha: AE [•]/2020

               2.Ainm na tíre allmhairiúcháin: Iliomad tíortha

               3.Tuairisc ar an idirbheart: Tacaíocht oifigiúil le haghaidh Aerárthaí agus Innill Spártha nua

               4.Togra le haghaidh Líne Choiteann: dhá phróifíl aisíocaíochta eile a chur le Clásal 13 a) de ASU go sealadach

               5.Náisiúntacht agus ainmneacha tairgeoirí aitheanta: Neamhbhainteach

               6.Dáta deiridh na tréimhse tairisceana: Neamhbhainteach

               7.Faisnéis eile:

               Cúlra:

               Tá Líne Choiteann shealadach á moladh ag an Aontas a bheidh éifeachtach láithreach chun aghaidh a thabhairt ar na saincheisteanna leachtachta gearrthéarmacha atá le sárú ag oibreoirí agus ag ceannaitheoirí aerárthaí agus inneall nua i bhfianaise an chúlaithe eacnamaíoch de bharr COVID-19, cúlú atá tarlú agus ag géarú faoi láthair. Is léir go bhfuil laghduithe móra ar ioncam le sárú ag formhór na n‑aerlínte, nó ag na haerlínte ar fad, agus fiú le linn an téarnaimh tar éis COVID beidh staideanna leachtachta i bhfad níos leochailí acu agus iad ag déileáil le hiarmhairtí airgeadais na géarchéime agus d’fhéadfadh sé go mbeadh éileamh laghdaithe le sárú acu go ceann tamall maith eile.

               Is é is aidhm don Líne Choiteann atá beartaithe an tionchar a d’fhéadfadh a bheith ag tionchar airgeadais na géarchéime ar mhonaróirí náisiúnta a mhaolú, trína chur ar chumas Rannpháirtithe téarmaí maoiniúcháin a thairiscint a chloíonn leis na prionsabail ón Tuiscint Earnála maidir le hAerárthaí, agus aghaidh á tabhairt ag an am céanna ar an tionchar sonrach gearrthéarmach ar leachtacht atá ann faoi láthair.

               ·Téarmaí ginearálta

               Is é is aidhm don togra aghaidh a thabhairt ar an tsaincheist sin trí chead sealadach a thabhairt do cheannaitheoirí aisíocaíocht an bhunairgid a chur siar ar feadh 12 mhí nó ar feadh 18 mí agus ag an am céanna é a chur ar chumas monaróirí íocaíocht a fháil as aerárthaí agus innill nua a sheachadtar as seo go ceann 12 mhí.

               ·An réasúnaíocht don bhónas comhshaoil

               De thoradh imthosca eisceachtúla, tá ceannaitheoirí agus iasachtaithe i staideanna cistiúcháin an-dúshlánach i bhfianaise an laghdaithe ghéir ar éileamh. Sa chomhthéacs sin, tá ceannaitheoirí agus iasachtaithe incháilithe le hiarchur 6 mhí a fháil. As ucht an mhéid sin, moltar dóibh dea‑chleachtais a ghlacadh ó thaobh faireacháin agus bearta laghdaithe ar astaíochtaí gás ceaptha teasa de.

               Faoi réir anailís riosca fhoriomlán ar an idirbheart arna déanamh ag gach gníomhaireacht creidmheasa onnmhairiúcháin, cuirfear tús leis an gcéad tráthchuid den bhunairgead tráth nach déanaí ná 18 mí tar éis thúsphointe an chreidmheasa agus cuirfear tús le tráthchodanna den ús tráth nach déanaí ná trí mhí - nó tráth nach déanaí ná sé mhí faoi réir fógra roimh ré – tar éis thúsphointe an chreidmheasa, má chuirtear plean faireacháin agus plean laghdaithe nó fritháirimh ar fáil go poiblí ar bhonn bliantúil agus má áirítear an méid seo a leanas ann:

               i.faireachán ar astaíochtaí gás ceaptha teasa trí úsáid a bhaint as modheolaíocht aitheanta agus inghlactha

               agus

               ii.sprioc chainníochtúil le haghaidh astaíochtaí gás ceaptha teasa agus nochtadh na mbeart atá i bhfeidhm cheana nó atá le cur chun feidhme chun astaíochtaí gás ceaptha teasa a laghdú nó a fhritháireamh.

               Mura bhfuil plean astaíochtaí gás ceaptha teasa i bhfeidhm cheana agus ar fáil go poiblí, d’fhéadfadh na ceannaitheoirí nó na hiasachtaithe a bheith incháilithe go fóill an síneadh 6 mhí breise a dtugtar tuairisc air thuas a fháil, má gheallann siad go sainráite, tráth a gcomhdaítear an iarraidh, go nglacfaidh siad plean den sórt sin agus go n‑áiritheoidh siad go nochtfar go hiomchuí é laistigh de thréimhse réasúnta le linn an 12 mhí den phróifíl mhalartach aisíocaíochta.

               Mura nochtann an ceannaitheoir ná an t‑iasachtaí tuarascáil ná plean den sórt sin le linn an 12 mhí den phróifíl mhalartach aisíocaíochta, tá feidhm ag na téarmaí ginearálta agus íocfar an chéad tráthchuid den bhunairgead tráth nach déanaí ná 12 mhí tar éis thúsphointe an chreidmheasa.

               Togra:

               Moltar próifíl mhalartach aisíocaíochta a chur ar fáil do Rannpháirtithe faoi Chlásal 13 a) de ASU ar feadh tréimhse 12 mhí: Aisíocaíocht an Bhunairgid agus an Úis trí bhíthin Líne Choiteann. Is mar seo a leanas a shainmhíneofaí an phróifíl bhreise aisíocaíochta a bheadh ar fáil do Rannpháirtithe:

               13 a)Déanfaidh na Rannpháirtithe próifíl d’aisíocaíocht an bhunairgid agus d’íocaíocht an úis a chur i bhfeidhm mar a shonraítear i bhfomhíreanna 1), 2), 3), nó 4) thíos.

               1)...Mar a dréachtaíodh in ASU

               2)...Mar a dréachtaíodh in ASU

               3)Faoi réir fógra roimh ré, déanfar aisíocaíocht an bhunairgid agus an úis i dteannta a chéile i dtráthchodanna comhionanna:

               a)íocfar tráthchodanna gach trí mhí ar a laghad agus:

               i)íocfar an chéad tráthchuid den bhunairgead tráth nach déanaí ná 12 mhí tar éis thúsphointe an chreidmheasa. Chun amhras a sheachaint, íocaíochtaí bunairgid a bhíonn dlite de ghnáth laistigh den chéad 12 mhí faoi 1) nó 2), cuirfear i bhfeidhm ar bhonn pro-rata iad idir na tráthchodanna den bhunairgead a íocfar faoi 3).

               ii)nó de rogha air sin, agus, má nochtann an ceannaitheoir nó an t‑iasachtaí

               –tuarascáil bhliantúil go poiblí lena n‑áirítear faireachán ar astaíochtaí gás ceaptha teasa agus plean chun na hastaíochtaí sin a laghdú nó a fhritháireamh (‘plean um astaíochtaí gás ceaptha teasa’);

               nó

               –má gheallann an ceannaitheoir nó an t‑iasachtaí, tráth a gcomhdaítear an iarraidh, go nglacfaidh sé plean den sórt sin agus go n‑áiritheoidh sé go nochtfar go hiomchuí é laistigh de thréimhse réasúnta le linn an 12 mhí den phróifíl mhalartach aisíocaíochta faoi 3 a)i, thuas;

               Íocfar an chéad tráthchuid den bhunairgead tráth nach déanaí ná 18 mí tar éis thúsphointe an chreidmheasa. Chun amhras a sheachaint, íocaíochtaí bunairgid a bhíonn dlite de ghnáth laistigh den chéad 18 mhí faoi 1) nó 2), cuirfear i bhfeidhm ar bhonn pro-rata iad idir na tráthchodanna den bhunairgead a íocfar faoi 3).

               Mura nochtann an ceannaitheoir ná an t‑iasachtaí tuarascáil ná plean den sórt sin le linn an 12 mhí den phróifíl mhalartach aisíocaíochta, íocfar an chéad tráthchuid den bhunairgead tráth nach déanaí ná 12 mhí tar éis thúsphointe an chreidmheasa.

               b)íocfar tráthchodanna den ús gach trí mhí ar a laghad agus íocfar an chéad tráthchuid tráth nach déanaí ná 3 mhí tar éis thúsphointe an chreidmheasa.

               c)de rogha air sin, féadfar tráthchodanna den bhunairgead agus den ús a íoc gach sé mhí, leis an gcéad tráthchuid den bhunairgead ag tosú tráth nach déanaí ná 12 mhí nó tráth nach déanaí ná 18 mí faoi a.ii tar éis thúsphointe an chreidmheasa, agus leis na tráthchodanna den ús ag tosú tráth nach déanaí ná sé mhí tar éis thúsphointe an chreidmheasa. Sa chás sin, beidh feidhm ag formhuirear 15 % maidir leis na préimhrátaí íosta a dhéantar a ríomh i gcomhréir le Foscríbhinn II.

               d)i gcás idirbheart ráta chomhlúthaigh,beidh próifíl amúchta an bhunairgid socraithe don téarma iomlán, cúig lá gnó roimh an dáta eisíocaíochta ar a mhéid, bunaithe ar an ráta comhlúthach nó babhtála an tráth sin.

               4)Faoi réir Fógra roimh ré, déanfar aisíocaíocht an bhunairgid i dtráthchodanna comhionanna mar aon leis an ús is iníoctha ar iarmhéideanna laghdaitheacha:

               a)íocfar tráthchodanna den bhunairgead gach trí mhí ar a laghad agus:

               i)íocfar an chéad tráthchuid tráth nach déanaí ná 12 mhí tar éis thúsphointe an chreidmheasa. Chun amhras a sheachaint, íocaíochtaí bunairgid a bhíonn dlite de ghnáth laistigh den chéad 12 mhí faoi 1) nó 2), cuirfear i bhfeidhm ar bhonn pro-rata iad idir na tráthchodanna den bhunairgead a íocfar faoi 4).

               ii)nó de rogha air sin, má nochtann an ceannaitheoir nó an t‑iasachtaí:

               –tuarascáil bhliantúil go poiblí lena n‑áirítear faireachán ar astaíochtaí gás ceaptha teasa agus plean chun na hastaíochtaí sin a laghdú nó a fhritháireamh;

               nó

               –má gheallann an ceannaitheoir nó an t‑iasachtaí, tráth a gcomhdaítear an iarraidh, go nglacfaidh sé plean den sórt sin agus go n‑áiritheoidh sé go nochtfar go hiomchuí é laistigh de thréimhse réasúnta le linn an 12 mhí den phróifíl mhalartach aisíocaíochta faoi 4 a)i, thuas;

               Íocfar an chéad tráthchuid den bhunairgead tráth nach déanaí ná 18 mí tar éis thúsphointe an chreidmheasa. Chun amhras a sheachaint, íocaíochtaí bunairgid a bhíonn dlite de ghnáth laistigh den chéad 18 mhí faoi 1) nó 2), cuirfear i bhfeidhm ar bhonn pro-rata iad idir na tráthchodanna den bhunairgead a íocfar faoi 4).

               Mura nochtann an ceannaitheoir ná an t‑iasachtaí tuarascáil ná plean den sórt sin le linn an 12 mhí den phróifíl mhalartach aisíocaíochta, íocfar an chéad tráthchuid den bhunairgead tráth nach déanaí ná 18 mí tar éis thúsphointe an chreidmheasa.

               b)íocfar tráthchodanna den ús gach trí mhí ar a laghad agus íocfar an chéad tráthchuid tráth nach déanaí ná 3 mhí tar éis thúsphointe an chreidmheasa.

               c)de rogha air sin, féadfar tráthchodanna den bhunairgead agus den ús a íoc gach sé mhí, leis an gcéad tráthchuid den bhunairgead ag tosú tráth nach déanaí ná 12 mhí nó tráth nach déanaí ná 18 mí faoi a.ii tar éis thúsphointe an chreidmheasa, agus leis na tráthchodanna den ús ag tosú tráth nach déanaí ná sé mhí tar éis thúsphointe an chreidmheasa. Sa chás sin, beidh feidhm ag formhuirear 15 % maidir leis na préimhrátaí íosta a dhéantar a ríomh i gcomhréir le Foscríbhinn II.

               Raon feidhme:

               Moltar an méid seo a leanas maidir leis an Líne Choiteann:

                        i)

                        go mbeidh feidhm aici ar feadh dhá mhí dhéag ón 1 Samhain 2020
                              ;

                        ii)

                        nach mbeidh feidhm aici ach amháin maidir le haerárthaí nua mar a shainmhínítear in Airteagail 8 a) (1), agus maidir le tacaíocht d’innill spártha agus do pháirteanna spártha mar a leagtar amach in Airteagail 20 a), b) agus c) de ASU;

                        iii)

                        nach mbeidh feidhm aici maidir le haerárthaí nach n‑úsáidtear le haghaidh oibríochtaí a ghineann ioncam trí phaisinéirí nó lasta a iompar nó trí léasú oibriúcháin;

                        iv)

                        nach mbeidh feidhm aici ach amháin maidir le gnó nua mar a shainmhínítear in ii) thuas i gcás in a gcuirtear tacaíocht oifigiúil ar fáil laistigh den tréimhse a bhfuil an Líne Choiteann i bhfeidhm lena linn;

                        v)

                        nach mbeidh feidhm aici ach amháin maidir le haerárthaí agus le hinnill mar a shainmhínítear faoi ii) arna n‑ordú faoi Chomhaontuithe Ceannaigh a cuireadh i gcrích an 11 Márta 2020
                               nó roimhe sin;

                        vi)

                        nach gceadófar solúbthachtaí maidir le socruithe eatramhacha maoinithe (mar a shainmhínítear in Airteagal 8 b)) ach amháin nuair a tharlaíonn an seachadadh agus socruithe eatramhacha maoinithe le linn na tréimhse a bhfuil an Líne Choiteann i bhfeidhm lena linn;

                        vii)

                        go mbeidh sí ar fáil do na ceannaitheoirí nó do na hiasachtaithe uile faoi réir measúnú tionchair ar shreabhadh airgid a chuirfear ar fáil don Rannpháirtí agus lena léireofar réasúnaíocht don Rannpháirtí maidir le cén fáth a bhfuil gá leis an Líne Choiteann;

                        viii)

                        go mbeidh feidhm aici maidir le seachadadh moillithe ar choinníoll go ndéanfar an seachadadh iarbhír tráth nach déanaí ná 90 lá tar éis dháta deiridh éifeachtach na Líne Coitinne; agus

                        ix)

                        nach ndéanfaidh sí difear do chur i bhfeidhm aon téarma eile ó ASU, a leanfaidh d’fheidhm a bheith acu.

               Chun amhras a sheachaint, ní athraíonn cur i bhfeidhm na Líne Coitinne atá beartaithe cumas na Rannpháirtithe aon ghníomhaíocht a chomhaontú chun caillteanas a íoslaghdú i gcomhréir le Clásal 7 de ASU.

               Seachadadh moillithe:

               I gcás ina bhfuil gealltanas eisithe ag Rannpháirtí tacaíocht oifigiúil a chur ar fáil don seachadadh i gcomhréir leis an Líne Choiteann atá beartaithe agus go bhfuil moill ar an seachadadh sin tar éis dháta deiridh iarbhír na Líne Coitinne, ceadófar don Rannpháirtí téarmaí an ghealltanais bhunaidh sin a urramú ar choinníoll go ndéanfar an seachadadh iarbhír tráth nach déanaí ná 90 lá tar éis dháta deiridh éifeachtach na Líne Coitinne.

               Rannpháirtí a bhfuil sé beartaithe aige síneadh a chur leis an tréimhse a mbeidh téarmaí na Líne Coitinne ar fáil lena linn, míneoidh sé an réasúnaíocht atá ann chun an síneadh sin a chomhaontú san fhógra Iar-Eisiúna.

               Seachadadh idir an 1 Samhain 2020
                      agus an Dáta a Ghlacfar leis an Líne Choiteann

               Na ceannaitheoirí agus na hiasachtaithe sin a fhaigheann seachadadh aerárthaigh le tacaíocht oifigiúil idir an 1 Samhain 2020 agus an dáta a ghlacfar leis an Líne Choiteann, beidh siad i dteideal leasú a fháil ar théarmaí an idirbhirt tacaíochta oifigiúil sa dóigh go mbeidh feidhm ag téarmaí na Líne Coitinne, ach sin i gcónaí faoi réir chomhaontú na ngníomhaireachtaí creidmheasa onnmhairiúcháin rannpháirteacha maidir le tacaíocht a thabhairt don idirbheart agus d’íocaíocht préimhe bhreise i gcomhréir leis an mír thíos.

               Préimhrátaí íosta:

               Rialacha ASU maidir le préimhrátaí mar a shainmhínítear i bhFoscríbhinn II, leanfaidh siad d’fheidhm a bheith acu maidir le haon idirbheart a dtugtar tacaíocht dó faoin Líne Choiteann. Is é an éifeacht a bheidh ag athphróifíliú i gcomhréir leis an togra a dtugtar tuairisc air thuas meanré ualaithe idirbhirt a mhéadú agus, dá bhrí sin, Rannpháirtithe a ghearrann an phréimh roimh ré seachas mar chorrlach le linn shaolré na hiasachta, cúiteofar iad trí phréimhráta níos airde a ghearradh, má roghnaíonn siad na téarmaí a mholtar faoin Líne Choiteann a chur i bhfeidhm.

               Aicmiú Riosca:

               I gcás ceannaitheoirí nó iasachtaithe ar glacadh lena n‑aicmiú riosca ASU an 11 Márta 2020
                      nó roimhe sin, ba cheart é a mholadh an t‑Aicmiú Riosca a thabhairt cothrom le dáta i gcomhréir leis an nós imeachta rialta a thuairiscítear i bhFoscríbhinn II de ASU chun téarmaí na Líne Coitinne seo a chur i bhfeidhm.

               Fógraí:

               Maidir leis an Líne Choiteann atá beartaithe, is chun críche faisnéise amháin a thabharfar fógra maidir lena húsáid ag Rannpháirtithe agus déanfar sin faoin nós imeachta a shainítear in ASU maidir le fógra roimh ré.